Tujuh pesan Ahmad Maslan kepada Ismail Sabri
Oleh KOSMO!

20 Ogos 2021, 6:06 pm
PETALING JAYA – Setiausaha Agong UMNO, Datuk Seri Ahmad Maslan menggariskan tujuh perkara berkaitan agama dan negara bagi menzahirkan rasa syukur atas pelantikan Datuk Seri Ismail Sabri Yaakob sebagai Perdana Menteri ke-9.
“Tahniah dan Alhamdulillah. Ingat tujuh perkara ini al-Quran dan hadis jadi pedoman, dunia akhirat seimbangkan, penasihat yang ikhlas jadi panduan dan parti UMNO, BN jadi perjuangan.
“Ingat juga untuk hormati rakan dan juga lawan, negara Malaysia dipulihkan dan rakyat semuanya disejahterakan,” katanya dalam satu status di laman Twitternya hari ini. -K! ONLINE
Tangkap layar posting Ahmad Maslan di laman Twitter hari ini.


Peminat kecoh punggung Kim Kardashian ‘mengecut’
Oleh KOSMO!

20 Ogos 2021, 6:00 pm
LAS VEGAS – Susuk tubuh selebriti media sosial tersohor, Kim Kardashian menjadi perbualan netizen apabila punggungnya yang sebelum ini adalah aset paling seksi wanita itu didakwa sudah mengecil daripada saiz asal.
Menurut laporan akhbar Daily Star, pengecilan saiz punggung Kim disedari menerusi salah satu foto yang dimuat naik di laman Instagramnya, baru-baru ini.
Rata-rata peminat meluahkan rasa terkejut melihat saiz terkini punggung bekas isteri Kanye West itu dan membuat spekulasi bahawa silikon membesarkan bahagian belakang Kim sudah dibuang.
Perubahan ketara saiz punggung Kim dikesan menerusi foto terbaharunya di laman Instagram. – Instagram
“Apa yang sudah terjadi kepada punggung Kim?” tanya seorang pengguna media sosial pada foto selebriti itu yang sedang menimang anak bongsunya, Psalm West.
Selain para peminat, pakar bedah plastik yang berpangkalan di London, Mark Ho-Asjoe, memberitahu Majalah OK! bahawa ada perbezaan ketara pada susuk badan Kim sejak beberapa bulan terakhir.
“Seperti ada benda yang ‘hilang’ daripada badan Kim jika kita perhatikan gambar sekarang dengan foto beberapa tahun sebelum ini.

“Sama ada dia telah membuang silikon di punggung atau membuat pembedahan sedutan lemak namun yang pasti ada ‘sesuatu’ yang sudah dikeluarkan,” ujar Hos-Asjoe.
Sehingga kini, Kim belum mengeluarkan sebarang kenyataan berkenaan hal tersebut. – Agensi


‘Titik tolak nak kahwin, nampak uban dalam lubang hidung’
Oleh MOHD. HAIKAL ISA

20 Ogos 2021, 6:44 pm
PETALING JAYA – “Untuk ada lebih daripada tiga orang anak dalam tempoh lima tahun pertama (perkahwinan), itu tidak mungkin akan berlaku.”
Demikian respons pelakon Remy Ishak apabila ditebak pertanyaan berhubung soal perancangan keluarga dengan kehidupan baharu sebagai suami kepada bakal isteri, Ezza Yusof yang akan bermula esok.
Kata Remy atau nama lengkapnya, Mohammad Zalimei Ishak, 39, dia dan bakal isteri tidak mahu terlalu tergesa-gesa soal zuriat.
“Dunia sekarang tengah tak stabil. Ekonomi tak stabil, dan kerajaan pun tak stabil. Segalanya macam berada dalam ketikdakpastian.
“Dua tahun pertama perkahwinan, kita relaks. Kalau ada rezeki, ada lah. Tak perlu orang kata, terlalu fikirkan tentang anak dan sebagainya. Kalau Allah bagi (anak), Allhamdulillah,” ujar Remy kepada Kosmo! Online.
Pelakon yang cukup dikenali menerusi drama rantaian, Nur Kasih itu mendedahkan perihal itu pada sesi temu bual bersama media secara maya pagi tadi.

Berkongsi tentang titik tolak membulatkan keputusan untuk memperisterikan Ezza, Remy berkata, selain sedar wanita berkenaan sangat memahami dan mengubah dirinya menjadi seorang lelaki yang matang, usia yang semakin meningkat juga membuatkannya ingin segera mendirikan rumah tangga.
“Bagusnya tempoh Covid-19, saya semakin bersifat terbuka dan sebenarnya, kian sedar sudah lama hubungan saya dan dia (Ezza). Dari segi pemahaman dan peribadi semakin berubah. Karakter pun semakin matang.
“Saya sendiri dah semakin berumur. Saya sedar makin banyak tumbuh uban. Titik tolaknya, apabila nampak uban dalam lubang hidung. Kalau uban di kepala, tak mengapa tapi kalau uban dalam lubang hidung dah lain macam (tertawa).
“Jadi, saya rasa diri dah cukup matang untuk buat keputusan dan sebagainya. Untuk Ezza sendiri, dia dah cukup memahami saya dan karakter dia pun semakin matang,” katanya.
Remy dan Ezza akan berkahwin esok sekitar pukul 12 tengah hari di sebuah masjid sekitar Kuala Lumpur. Majlis pernikahan hanya akan dihadiri pengantin lelaki dan perempuan dan wali nikah dengan pematuhan prosedur operasi standard (SOP) yang ketat. – K! ONLINE


Campuran Sinovac dan AstraZeneca tingkat imuniti lawan varian Delta
Oleh KOSMO!

20 Ogos 2021, 6:30 pm
BANGKOK – Kajian baharu oleh dari Jabatan Sains Perubatan (DMS) Thailand menunjukkan gabungan dua dos suntikan Sinovac diikuti AstraZeneca memberikan tahap imuniti  lebih tinggi berbanding dua dos vaksin jenama sama, lapor akhbar The Nation Thailand semalam.
Menurut Ketua DMS, Dr. Supakit Sirilak, kajian itu menguji tahap imuniti badan 125 sukarelawan petugas kesihatan berusia 18 hingga 60 tahun yang telah menerima dos Sinovac kemudian AstraZeneca.
Tahap imuniti mereka kemudian dibandingkan dengan mereka yang menerima kombinasi sama dua vaksin tersebut berdasarkan skala ukuran unit arbitrari (AU).
Dua dos Sinovac meningkatkan imuniti hingga sekitar 117 AU,  sementara dua dos AstraZeneca meningkatkannya menjadi 207 AU.
Apabila dua vaksin itu digabung, koktel Sinovac dan AstraZeneca mencetuskan tahap  imuniti sekitar 716 AU.
Sementara itu, dua suntikan Sinovac diikuti oleh dos penggalak AstraZeneca menjadikan imuniti penerima meningkat kepada 1700 AU.

Data kajian itu adalah hasil ujian dari wilayah Bangkok di mana para sukarelawan bekerja di Hospital Siriraj.
“DMS akan menjalankan satu lagi kajian bagi menilai keberkesanan dan tahap peningkatan dos penggalak dari Pfizer dalam masa sebulan lagi,” kata Supakit.
Kajian ini juga dijalankan khusus bagi mengenal pasti keberkesanan campuran vaksin terhadap varian Delta yang menyumbang lebih daripada  90 peratus kes baharu di Thailand.
Dengan menggunakan Ujian Peneutralan Pengurangan Plak, penyelidik mendapati bahawa dua dos Sinovac mencapai skor 24, yang melebihi standard iaitu 10 dan dianggap terbukti untuk menghilangkan virus secara in-vitro.
Supakit turut mengatakan bahawa kesan sampingan daripada suntikan dos penggalak AstraZeneca sepadan dengan kesan sampingan dua dos vaksin tersebut iaitu demam biasa, sakit kepala dan keletihan. – Agensi


Empat pemain Arsenal positif Covid-19
Oleh KOSMO!

20 Ogos 2021, 6:15 pm
LONDON – Kem Arsenal terus dirundung malang selepas empat pemain, Pierre-Emerick Aubameyang, Alexandre Lacazette, Willian dan Alex Runarsson didapati positif Covid-19 sejak minggu lalu.
Situasi itu pastinya tidak enak untuk didengar oleh peminat-peminat The Gunners menjelang aksi Liga Perdana Inggeris (EPL) menentang juara Eropah, Chelsea di Stadium Emirates pada Ahad ini.
Daripada empat pemain yang dijangkiti virus tersebut, hanya Aubameyang menunjukkan perkembangan positif, namun tidak dapat dipastikan sama ada kapten skuad antarabangsa Gabon itu boleh diturunkan pada perlawanan tersebut.
Lebih parah, Arsenal juga dilaporkan masih belum boleh menggunakan khidmat Thomas Partey, Gabriel dan Eddie Nketiah memandangkan ketiga-tiga pemain itu masih mengalami kecederaan.
Keadaan itu pastinya menambah tekanan buat pengurus, Mikel Arteta yang sememangnya sudah berada dalam keadaan tidak keruan selepas tewas 0-2 kepada pendatang baharu, Brentford pada aksi pembukaan EPL minggu lalu.
Selain itu, hasrat mereka untuk menggunakan khidmat pembelian baharu, Martin Odegaard bertemu Chelsea juga mungkin tidak kesampaian apabila proses visa pemain berkenaan belum selesai.

Situasi huru-hara dialami Arsenal ketika ini pastinya memberi kelebihan buat Chelsea selepas menang 3-0 ke atas Crystal Palace minggu lalu selain kini diperkuatkan dengan ketibaan penyerang berbisa Inter Milan, Romelu Lukaku. – AGENSI


‘Semoga diberkati, dirahmati’ -Tok Pa
20 Ogos 2021, 6:20 pm
PETALING JAYA – Ahli Parlimen Jeli, Datuk Seri Mustapa Mohamed atau Tok Pa mengucapkan tahniah kepada Datuk Seri Ismail Sabri Yaakob setelah dilantik sebagai Perdana Menteri Ke-9 sebentar tadi.
Menerusi satu hantaran di Facebook miliknya berkata, beliau memaklumkan perkara tersebut dan berdoa agar Ismail Sabri diberkati serta dirahmati sepanjang menjalankan tugas nanti.
“Tahniah Datuk Seri Ismail Sabri Yaakob. Semoga diberkati dan dirahmati Allah SWT,” tulisnya ringkas dengan memuat naik gambar Ahli Parlimen Bera itu di laman Facebook beliau hari ini – K! ONLINE


LRT, MRT dan Monorel KL ditutup esok
Oleh NUR HUDA MUSA

20 Ogos 2021, 6:14 pm
PETALING JAYA – Perkhidmatan kereta api transit aliran ringan (LRT), Transit Aliran Massa (MRT) di beberapa laluan dan Monorel Kuala Lumpur akan ditutup sementara bermula pukul 9 pagi hingga 3 petang esok bagi memelihara keselamatan awam.
MyRapid KL menerusi laman Instagram memaklumkan, penutupan tersebut melibatkan LRT laluan Ampang dan Sri Petaling, LRT laluan Kelana Jaya, MRT laluan Kajang dan kesemua laluan Monorel KL.
Tangkap layar makluman penutupan perkhidmatan tersebut di Instagram rasmi MyRapid KL
“Bagi laluan Ampang dan Sri Petaling melibatkan stesen Chan Sow Lin, Hang Tuah, Masjid Jamek, Sultan Ismail, Pudu, Plaza Rakyat, Bandaraya dan Cheras.
“Manakala bagi laluan Kelana Jaya, Stesen yang terlibat adalah Kampung Baru, Masjid Jamek, KL Sentral, Abdullah Hukum, Dang Wangi, Pasar Seni dan Bangsar.
“Selain itu turut ditutup ialah MRT laluan Kajang yang melibatkan Taman Pertama, Cochrane, Bukit Bintang, Pasar Seni, Maluri, Tun Razak Exchange, Merdeka dan Muzium Negara,” katanya di sini hari ini.
Katanya, kaunter kad konsesi MyRapid di stesen LRT Pasar Seni juga ditutup manakala stesen yang tidak terlibat akan beroperasi seperti biasa. – K! ONLINE.


TMJ muat naik poster, ucap tahniah
Oleh KOSMO!

20 Ogos 2021, 5:54 pm
PETALING JAYA – Tunku Mahkota Johor, Tunku Ismail Sultan Ibrahim memuatnaik poster memaparkan gambar Ahli Parlimen Bera, Datuk Seri Ismail Sabri Yaakob yang dilantik sebagai Perdana Menteri ke-9 di laman Twitter miliknya hari ini.
“Tahniah Yang Amat Berhormat Datuk Seri Ismail Sabri di atas pelantikan sebagai Perdana Menteri Malaysia Ke-9,” katanya dalam status di laman tersebut. -K! ONLINE
Tangkap layar posting Tunku Ismail di laman Instagram baginda.


Bos Gaurus bawa semangat baharu lawan Selangor
Oleh KOSMO!

20 Ogos 2021, 6:46 pm
Oleh Azizan HashIm
IPOH – Bayaran sebulan gaji dan beberapa perkembangan positif dalam pasukan antara usaha yang dilakukan Perak FC bagi menyuntik semangat barisan pemainnya menghadapi aksi Liga Super menentang Selangor FC di Stadium Perak malam esok.
Pengurus Besar Perak, Azman Noh berkata, inisiatif sudah dilakukan termasuk pendekatan keagamaan agar dapat mengukuhkan keyakinan dan semangat para pemain menghadapi baki empat perlawanan selepas ini.
“Setiap perlawanan sangat penting dan saya berharap pemain akan mengusahakan aksi terbaik mereka. Memang kami hadapi tugas berat dan sukar tetapi tiada yang mustahil,” katanya.
Menurut Azman, pemain pertahanan import dari Lebanon, Jad Noureddine berkemungkinan disenaraikan dalam kesebelasan utama The Bos Gaurus dalam misi wajib menang ke atas Selangor malam esok.
“Sama ada diturunkan atau tidak dalam kesebelasan, ia permulaan terpulang kepada (ketua) jurulatih Shahril (Nizam Khalil),” jelasnya.

Dalam masa sama, beliau turut mendedahkan, Perak kini menanti perkhabaran gembira iaitu kelulusan daripada Liga Bola Sepak Malaysia (MFL) terhadap kedudukan pemain muda, Muhammad Azhar Mohd Apandi.
“Azhar didaftarkan bersama skuad Piala Presiden Perak dan kita berharap dia boleh diturunkan dalam tempoh terdekat,” kata Azman yang mesra disapa sebagai Cikgu Man. – K! ONLINE


Kerajaan Sabah ucap tahniah kepada Ismail Sabri
Oleh MOHD RIDZAUDDIN ROSLAN

20 Ogos 2021, 5:51 pm
PETALING JAYA- Ketua Menteri Sabah, Datuk Seri Hajiji Noor merakamkan ucapan tahniah kepada Datuk Seri Ismail Sabri Yaakob atas pelantikan beliau sebagai Perdana Menteri Malaysia ke-9 hari ini.
Hajiji juga Pengerusi Gabungan Rakyat Sabah (GRS) berkata, kerajaan Sabah menyokong penuh Ismail Sabri dan mengharapkan hubungan antara negeri dan Persekutuan dapat membuahkan hasil.
“Ia bukan sahaja untuk mempercepatkan usaha membangunkan negeri tetapi juga antara lain mengambil kira hak-hak Sabah.
“Kami akan meneruskan perjuangan ini dan isu-isu berkenaan dengan hak, keutamaan dan keperluan Sabah sentiasa diteruskan,” katanya hari ini.
Jelasnya lagi, pelantikan Ahli Parlimen Bera itu sebagai Perdana Menteri telah menyelesaikan pergolakan kepimpinan yang berlaku di peringkat Persekutuan.
“Sekarang pergolakan kepimpinan di peringkat Persekutuan telah diselesaikan, marilah kita semua bersatu, ketepikan perbezaan dan terus bergerak untuk memerangi Covid-19 selain membangunkan ekonomi kembali,” ujarnya. – K! ONLINE


‘Polis, Interpol, siapa-siapa sedang cari, boleh WhatsApp saya’
Oleh MOHAMMAD SHAHEMY AZMI

20 Ogos 2021, 5:34 pm
PETALING JAYA – Aktivis kemanusiaan, Caprice seperti memberi gambaran tentang kesediaan dan keterbukaannya untuk memberti kerjasama pada bila-bila masa andai dihubungi pihak berkuasa bahkan Polis Antarabangsa (Interpol) berhubung satu siasatan ke atasnya.
Menerusi satu muat naik entri terbaharu dalam Instagram, pelantun lagu Lenglui itu turut memaklumkan, kalau ada sesiapa yang mencarinya, dia boleh dihubungi menerusi talian telefon peribadi yang tertera dalam Instagramnya.
“Orang kata, ada pihak cari kita? Amman to Ramallah. Siapa-siapa tengah cari, polis ke, Interpol ke, mak mertua ke, Zizan untuk ‘keychain’ Firaun ke, boleh WhatsApp saya.
“Nombor (telefon) ada di ‘bio’ Instagram,” tulis seraya menyertakan video lagu terbaharunya yang dibikin di Mesir menerusi entri terbabit.
Dalam pada itu, ramai dalam kalangan netizen meninggalkan komen menasihatkan agar pemilik nama sebenar Ariz Ramli, 33, itu agar tidak terlalu bercakap besar dan memintanya kembali ke Malaysia bagi menyelesaikan permasalahan berbangkit.
“Jangan cakap besar, balik Malaysia dahulu. Apa-apa hal, balik Malaysia dahulu. Jangan ‘pung pang pung pang’ di luar. Dahulu saya sokong anda, tetapi permainan anda sekarang tak cantik,” tulis netizen dalam ruangan komen.

Terdahulu, polis telah memohon bantuan Polis Antarabangsa (Interpol) untuk berhubung dengan Caprice yang ketika ini masa sekarang berada di Mesir, termasuk Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman.
Ketua Polis Daerah Wangsa Maju, Superintendan Ashari Abu Samah berkata, setakat ini, pihaknya masih belum menerima tarikh untuk mengambil keterangan Nadir dan Caprice.
“Kita telah memohon bantuan Interpol dan sedang menunggu jawapan daripada pihak Interpol bagi sebarang perkembangan terbaharu,” katanya ketika dihubungi Kosmo! di sini hari ini.
Ashari memberitahu, tindakan tersebut dilakukan berhubung laporan yang dibuat pendakwah terkenal, Ebit Lew di Ibu Pejabat Polis Daerah (IPD) Dang Wangi pada 21 Julai lalu.
Kosmo! pada 10 Ogos lalu melaporkan polis sedang berhubung dengan dua orang aktivis kemanusiaan, Caprice dan Nadir untuk menetapkan tarikh memberi keterangan secara dalam talian.
Difahamkan, tindakan dan arahan lain berkaitan kes itu sudah diambil termasuk laporan daripada Suruhanjaya Komunikasi dan Multimedia Malaysia membabitkan satu kenyataan dalam media sosial.
Pada 21 Julai lalu, Ebit Lew membuat laporan polis mendakwa dirinya telah difitnah dipercayai berkaitan isu misi kemanusiaan di Semenanjung Gaza, Palestin.
Kes itu disiasat mengikut Seksyen 500 Kanun Keseksaan, Seksyen 504 kanun yang sama serta Seksyen 233 Akta Komunikasi dan Multimedia 1998. – K! ONLINE.


Semoga papa terus kuat jalankan tanggungjawab untuk negara – Dafi
Oleh NUR EMIRA SAIZALI

20 Ogos 2021, 5:47 pm
PETALING JAYA – Penyanyi dan pelakon Dafi melahirkan rasa syukur dan bangga dengan pelantikan bapanya, Datuk Seri Ismail Sabri Yaakob sebagai Perdana Menteri kesembilan hari ini.
Menurut Dafi atau nama sebenarnya Gadaffi Ismail, 33, dia percaya bahawa bapanya mampu melunaskan tanggungjawab untuk tanah air tercinta yang telah diamanahkan.
“Sebagai anak, sudah pastinya saya tumpang gembira dengan pelantikan papa (panggilan untuk Ismail). Kami sekeluarga sangat bangga dengan pencapaiannya.
“Jawatan ini boleh dikirakan sebagai kemuncak kerjayanya. Perdana Menteri merupakan tanggungjawab yang besar dan saya percaya dia mampu melakukannya dengan baik,” katanya kepada Kosmo! Online hari ini.
Dalam pada itu, bekas peserta Akademi Fantasia musim kelima itu juga berharap bapanya akan terus kuat dalam menghadapi segala onak duri yang bakal dilalui sepanjang bergelar Perdana Menteri.
“Saya doakan papa terus kuat. Kecaman mahupun kata-kata negatif merupakan asam garam kerjayanya terutama dalam bidang politik.

“Insya-Allah saya yakin dia akan lakukan terbaik untuk negara dan tidak akan mensia-siakan kepercayaan yang telah diberikan,” ujarnya.
Hari ini, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan melantik Ahli Parlimen Bera itu sebagai Perdana Menteri yang baharu.
Semalam nama Dafi mencatat sohot kini dalam Twitter apabila nama Ismail Sabrie disebut sebagai Perdana Menteri susukan mendapat undian majoriti untuk membentuk kerajaan baharu.
Selain nama Dafi, gelaran ‘Bapak Dafi’ yang diberikan kepada Ismail juga antara perkataan yang banyak diciap oleh pengguna Twitter. – K! ONLINE


Ismail Sabri angkat sumpah PM ke-9 esok
Oleh MOHD RIDZAUDDIN ROSLAN

20 Ogos 2021, 5:10 pm
PETALING JAYA – Datuk Seri Ismail Sabri Yaakob akan mengangkat sumpah sebagai Perdana Menteri ke-9 pada pukul 2.30 petang, di Istana Negara esok.
Ismail Sabri disahkan mempunyai majoriti sokongan seramai 114 Ahli Parlimen untuk menjadi Perdana Menteri untuk membentuk kerajaan.
Pelantikan Ismail Sabri sebagai Perdana Menteri diumumkan Istana Negara menerusi satu kenyataan di sini sebentar tadi.
Pengumuman itu dibuat selepas Majlis Raja-Raja selesai mengadakan mesyuarat khas di Istana Negara tadi. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penglibatan wakil BUCG dalam mesyuarat timbulkan konflik – saksi
Oleh NORLIZAH ABAS

20 Ogos 2021, 4:55 pm
KUALA LUMPUR – Penglibatan tiga wakil Beijing Urban Construction Group (BUCG) dalam tiga mesyuarat awal Kerajaan Negeri Pulau Pinang berhubung cadangan projek terowong dasar laut di negeri itu, telah menimbulkan konflik kepentingan dengan syarikat-syarikat pembida yang lain.
Mahkamah Sesyen di sini hari ini diberitahu, mereka ialah bekas Pengarah Consortium Zenith Beijing Urban Construction Group Sdn. Bhd. (CZBUCG) yang merupakan syarikat usahasama dengan BUCG, Datuk Zarul Ahmad Mohd. Zulkifli, Lee Chee Hoe dan Ee Chin Fatt.
Muhamad Azrai Mohamad Zaini, 39, berkata, kehadiran mereka pada tahun 2011 memberikan kelebihan kepada syarikat dari China itu mengetahui lebih awal setiap butiran dalam `Request For Proposal’ (RFP) sebelum dokumen itu diiklankan oleh kerajaan negeri.
Ujar saksi pendakwaan keempat itu, antara butiran tersebut termasuk skop kerja setiap projek, anggaran kos, kelayakan yang ditetapkan terhadap pembida tender, syarat-syarat teknikal dan kewangan serta pulangan kepada pembida dalam pelaksanaan projek.
Beliau yang sebelum ini berjawatan Penolong Pengarah Kanan (Kerja Raya, Utiliti & Pengangkutan) di Unit Perancang Ekonomi Negeri Pulau Pinang (UPEN) turut terlibat dalam mesyurat itu selaku Urusetia Jawatankuasa Teknikal dan Kewangan bagi memilih pembida-pembida projek-projek infrastuktur di negeri itu.
Muhamad Azrai menyatakan, oleh kerana projek itu telah diputuskan untuk ditawarkan sebagai tender terbuka, pada pendapatnya BUCG tidak sepatutnya terlibat dalam mesyuarat atau perbincangan bagi penyediaan dokumen RFP.

Saksi yang kini Setiausaha Sulit Kanan Ketua Menteri, Chow Kon Yeow berkata, BUCG tidak wajar terlibat pada peringkat awal penyediaan RFP sebelum tender terbuka diiklankan kerana ia mendapat kelebihan berbanding dengan syarikat-syarikat lain yang turut berminat menyertai tender terbuka.
Sementara itu, ketika disoal balas oleh peguam Gobind Singh Deo yang mewakili Guan Eng, saksi bersetuju bahawa mesyuarat itu dikendalikan oleh Exco dan tidak melibatkan tertuduh.
Perbicaraan di hadapan Hakim Azura Alwi bersambung 10 September ini. – K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Syukur, tahniah Ismail Sabri
Oleh KOSMO!

20 Ogos 2021, 5:37 pm
PETALING JAYA – Presiden UMNO, Datuk Seri Ahmad Zahid Hamidi bersyukur atas pelantikan Datuk Seri Ismail Sabri Yaakob sebagai Perdana Menteri ke-9 seperti yang diumumkan oleh Istana Negara hari ini.
“Syukur Alhamdulillah. Setinggi-tinggi penghargaan menjunjung kasih Kebawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah dan seluruh Raja-Raja Melayu,” katanya dalam satu status di Facebook miliknya.
Istana Negara dalam satu kenyataan hari ini memaklumkan Ismail Sabri dilantik sebagai Perdana Menteri ke-9 selepas mempunyai majoriti 114 sokongan Ahli Parlimen. -K! ONLINE.


Hishammuddin ucap tahniah, mahu Ismail fokus pulihkan ekonomi, tangani Covid-19
Oleh KOSMO!

20 Ogos 2021, 5:30 pm
PETALING JAYA – Ahli Parlimen Sembrong, Datuk Seri Hishammuddin Tun Hussein mengucapkan sekalung tahniah atas pengumuman pelantikan Datuk Seri Ismail Sabri Yaakob sebagai Perdana Menteri Ke-9.
Hishammuddin berkata, perkara terpenting yang negara perlukan ketika ini ialah kestabilan.
“Ia demi membolehkan negara kembali menumpukan terhadap usaha menangani krisis Covid-19, memulihkan ekonomi serta membela kesejahteraan rakyat.
“Insya-Allah, saya akan bantu sebaiknya menerusi apa jua kapasiti yang saya ada demi kepentingan negara tercinta. Amin Ya Rabbal Alamin.
“Selamat menjalankan amanah Datuk Seri. Semoga Allah merahmati ketentuan ini,” katanya dalam satu status di laman Facebook miliknya hari ini. – K! ONLINE.


Zoo ‘kurung’ pengunjung dalam sangkar
Oleh KOSMO!

20 Ogos 2021, 5:13 pm
CAPE TOWN – Sebuah pusat perlindungan singa menawarkan pengalaman berbeza kepada pengunjung  yang ingin mendekati haiwan itu dengan meletakkan mereka  di dalam sangkar, lapor laman berita Mail Online kelmarin.
Pusat Perlindungan Singa GG di Harrismith, Afrika Selatan membenarkan pengunjung untuk berdiri di dalam sebuah sangkar penggambaran untuk melihat singa Afrika dari jarak dekat, selamat dan dalam keadaan berperikemanusiaan.
“Kami menawarkan pengalaman ini sejak hampir dua tahun lalu dan keselamatan pengunjung dan singa-singa ini merupakan keutamaan kami.
Sangkar ini akan diperiksa secara berkala bagi memastikan ia mampu menampung berat singa yang melompat ke atasnya. – Caters News
“Sangkar ini  didermakan kepada kami oleh seorang jurugambar profesional dari Jerman yang sering berkunjung ke sini. Sangkar itu juga akan diperiksa secara kerap oleh jurutera bagi memastikan ia selamat dan mampu menampung berat  singa-singa di situ sekiranya ia melompat ke atasnya,” kata pengarah syarikat bukan berasaskan keuntungan itu, Suzanne Scott.
Tambah Scott, pusat itu juga menawarkan keseronokan kepada haiwan tersebut.
Sebagai sebuah syarikat bukan berasaskan keuntungan, yuran kemasukan kecil yang dikenakan kepada pengunjung digunakan untuk memberi makanan dan penjagaan kepada singa-singa di situ.

“Kami menjangkakan sebanyak 17 ekor singa lagi yang akan tiba tahun ini yang sedang diselamatkan daripada sebuah zoo yang ditutup di Asia Barat,” kata Scott. -Agensi


Ucapan ringkas Najib namun jadi perhatian
Oleh KOSMO!

20 Ogos 2021, 5:40 pm
PETALING JAYA – Bekas Presiden UMNO, Datuk Seri Najib Tun Razak memberi ucapan ringkas di atas pelantikan Datuk Seri Ismail Sabri Yaakob sebagai Perdana Menteri ke-9.
“Selamat berkhidmat kepada YAB PM Ke-9 Malaysia,” katanya dengan memuat naik gambar Ismail Sabri di laman Facebook beliau hari ini.
Ucapan tersebut walaupun ringkas, namun mendapat tanda suka dan komen melebihi 40,000 selepas dimuatnaik dalam tempoh 20 minit. -K! ONLINE.
Tangkap layar Facebook Najib sebentar tadi.


Rakyat zahir ucapan tahniah kepada Pak Long Mail
Oleh AHMAD SHAHERMAN SHAMSURI

20 Ogos 2021, 5:48 pm
PETALING JAYA – Pengguna media sosial menzahirkan ucapan tahniah kepada Datuk Seri Ismail Sabri Yaakob yang sudah sah menjadi Perdana Menteri ke-9 selepas Istana Negara mengeluarkan satu kenyataan sebentar tadi.
Tinjauan Kosmo! di laman Facebook mendapati pelbagai reaksi dan komen telah ditinggalkan pengguna susulan pengumuman tersebut.
Rata-rata mereka berpuas hati dengan pemilihan Naib Presiden UMNO itu untuk me nerajui kerajaan bagi mengantikan Tan Sri Muhyiddin Yassin yang kini bertindak sebagai Perdana Menteri Caretaker.
“Alhamdulillah, jalankan tanggungjawab sebaiknya, kali ini rakyat mengharapkan 1000 kebaikkan dan kepercayaan kepada YB selaku PM malaysia yg ke-9,” kata Tuan Muhammad Syafiq.
Turut meninggalkan komen pada laman Facebook adalah seorang lagi pengguna dikenali sebagai Syidah Aris.
“Abah tetap dihati, semoga paklong kuat menghadapi dan menyelesaikan masalah negara, menjadi kebanggaan negara,” katanya.

Pada masa sama, pengguna laman sosial turut mendoakan agar Ismail Sabri yang mesra dipanggil Pak Long Mail dalam kalangan warga maya dikurniakan kesihatan yang baik bagi menerajui Malaysia.
“Semoga Pak Long Mail sentiasa dikurniakan kesihatan yang baik dan berpanjangan supaya dapat menerajui Malaysia dengan lebih berjaya. Tahniah PM ke-9,” tulis Iwan Trucker.
Terdahulu, Ahli Parlimen Bera itu, dipilih menjadi Perdana Menteri ke-9 selepas beliau disahkan mempunyai majoriti sokongan seramai 114 Ahli Parlimen untuk membentuk kerajaan.
Pengumuman itu dibuat selepas Majlis Raja-Raja selesai mengadakan mesyuarat khas di Istana Negara sebentar tadi.-K! ONLINE.


Saya akan terus sebagai pembangkang, tahniah Ismail Sabri
Oleh KOSMO!

20 Ogos 2021, 5:44 pm
PETALING JAYA – Ahli Parlimen Muar, Syed Saddiq Syed Abdul Rahman berjanji akan terus membawa idea dasar dan semak imbang terhadap setiap keputusan kerajaan.
Kata Syed Saddiq, dia akan terus berkhidmat sebagai pembangkang dan mengucapkan tahniah ke atas pelantikan Datuk Seri Ismail Sabri Yaakob sebagai Perdana Menteri ke-9.
“Tahniah kepad Datuk Seri Ismail Sabri di atas pelantikan sebagai Perdana Menteri Malaysia yang baharu.
“Saya akan terus berkhidmat sebagai Ahli Parlimen Pembangkang, membawa idea dasar dan semak imbang terhadap setiap keputusan Kerajaan,” katanya dalam satu ciapan di akaun Twitter miliknya. -K! ONLINE.


Pemburuan kejuaraan Liga Super TFC berakhir
Oleh TENGKU DANISH BAHRI TENGKU YUSOFF

21 Ogos 2021, 11:18 pm
KUALA NERUS – Hasrat Terengganu FC (TFC) untuk memburu trofi Liga Super berkubur selepas tumpas mengejut 1-2 kepada Kedah dalam aksi di Stadium Sultan Mizan Zainal Abidin di sini sebentar tadi.
Kekalahan itu menyaksikan skuad Sang Penyu tidak mampu lagi mengejar juara bertahan, Johor Darul Ta’zim (JDT) setelah ketinggalan 11 mata sedangkan saingan liga hanya berbaki tiga perlawanan.
Anak-anak buah Nafuzi Zain itu begitu pun pada mulanya tampil meyakinkan menerusi Makan Konate seawal minit keempat yang mencemaskan kubu pelawat.
Peluang terbaik TFC menjelma menerusi perancang, Mohd. Faiz Nasir namun peluang di depan pintu gol tersebut melambung tinggi pada minit ke-25 sebelum tolakannya seminit kemudian pula mudah ke dibaca penjaga gol Kedah, Mohd Ifwat Che Kassim.
Pintu gol TFC sebaliknya bocor ketika babak pertama memasuki masa tambahan apabila gerakan Syazwan Zainon dan Kpah Sherman di sebelah kiri disudahkan Rabih Ataya untuk menjadikan kedudukan 1-0.
Hanya lima minit bersambung babak kedua, Syazwan yang tidak dikawal dalam kotak penalti mudah menolak hantaran Kipre Tchetche sekaligus menggandakan kelebihan buat Kedah.

TFC yang tersentak dengan dua jaringan itu mula mengatur gerak namun tandukan David Da Silva yang menerima umpanan Faisal Abdul Halim gagal menepati sasaran pada minit ke-61.
Tuan rumah hanya mampu merapatkan jurang 1-2 pada minit ke-70 melalui sepakan percuma Da Silva untuk kembali menghidupkan perjuangan TFC.
Pertahanan import, Renan Alves menafikan kebangkitan TFC apabila menghalang rembatan Da Silva dari jarak dekat pada minit ke-87 untuk memastikan tiga mata mutlak menjadi milik Kedah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mayat warga emas hilang empat hari ditemui
Oleh ISKANDAR SHAH MOHAMED

21 Ogos 2021, 10:27 pm
SABAK BERNAM – Kehilangan seorang lelaki warga emas yang mandi di Sungai Sabak Bernam di sini, sejak empat hari lalu terungkai selepas mayatnya ditemui, petang tadi.
Mayat mangsa, Ong Tiong Seng, 75, ditemui pukul 2.57 petang dalam keadaan terapung oleh pasukan bot penyelamat Jabatan Bomba dan Penyelamat Malaysia (JBPM).
Pengarah Bomba Selangor, Norazam Khamis berkata, pihaknya disertai polis dan nelayan memulakan operasi pencarian bermula pukul 7 pagi melibatkan kira-kira 15 kilometer dari Jeti Pengkalan Sabak Bernam sebelum menemui mayat mangsa di sekitar kawasan jambatan Sungai Bernam.
“Jarak mayat ditemui dari lokasi kejadian adalah kira-kira lima kilometer.
“Mayat mangsa kemudiannya dibawa ke jeti pengkalan sebelum diserahkan kepada polis untuk tindakan selanjutnya,” katanya dalam kenyataan hari ini.
Kosmo! sebelum ini melaporkan Tiong Seng dikatakan sempat memaklumkan dirinya berada dalam keadaan baik ketika mandi selama setengah jam di Sungai Sabak Bernam sebelum hilang dibawa arus, Rabu lalu.

Kehilangan mangsa diketahui pukul 6.45 petang selepas dimaklumkan pemancing di kawasan Jeti Jalan Pasar Pekan Sabak Bernam.- K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


The Reds jinakkan Burnley 2-0
Oleh MUHAMAD ARDIE PUTRA SUHAIMI

21 Ogos 2021, 10:11 pm
LIVERPOOL – Kelab gergasi Liga Perdana Inggeris (EPL), Liverpool menepati ramalan apabila mudah meraih tiga mata selepas menewaskan Burnley dengan keputusan 2-0 pada aksi di Stadium Anfield sebentar tadi.
Pada aksi tersebut, skuad The Reds yang dikendalikan oleh Jurgen Klopp mengekalkan ramuan sama seperti aksi pembukaan minggu lalu dengan membariskan trio serangan terdiri daripada Sadio Mane, Mohamed Salah dan Diogo Jota.
Keputusan tersebut nyata berhasil apabila gerakan ketiga-tiga pemain tersebut bijak memperdayakan benteng pertahanan Burnley pada awal saingan.
Liverpool tidak menunggu lama untuk meraih gol pembukaan hasil ledakan Jota yang berjaya menanduk masuk hantaran yang dilakukan oleh Konstantinos Tsimikas pada minit ke-18.
Salah berjaya menggandakan kelebihan tuan rumah berselang enam minit kemudian tetapi jaringan tersebut dibatalkan kerana ofsaid oleh Video Bantuan Pengadil (VAR).
Bersambung pada babak kedua, Liverpool terus garang menggasak untuk menambah gol tetapi beberapa peluang keemasan yang diraih menerusi Salah gagal menerjah jaring.

Namun, The Reds akhirnya mendapat gol kedua yang dicari apabila Mane bijak menyudahkan peluang selepas menerima hantaran Trent Alexander-Arnold pada minit ke-69.
Enggan menoleh ke belakang, Liverpool semakin garang mengasak tetapi beberapa percubaan yang dilakukan tidak menepati sasaran sekali gus keputusan 2-0 kekal sehingga tamat perlawanan. – AGENSI

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


JDT ‘selangkah’ bergelar juara Liga Super
Oleh MUHAMAD ARDIE PUTRA SUHAIMI

21 Ogos 2021, 11:10 pm
PETALING JAYA – Pasukan Johor Darul Ta’zim (JDT) hanya memerlukan satu lagi kemenangan untuk bergelar juara Liga Super musim 2021 selepas menewaskan Petaling Jaya City (PJ City) dengan keputusan 2-0 sebentar tadi.
Pada aksi yang berlangsung di Stadium MB Petaling Jaya itu, skuad JDT yang dikendalikan oleh Benjamin Mora mengekalkan kesebelasan terbaik dengan meletakkan Bergson Da Silva dan Safawi Rasid untuk mengemudi jentera serangan.
Keputusan tersebut ternyata membuatkan benteng pertahanan pasukan pasukan tuan rumah tidak senang duduk dengan kelincahan jentera serangan Harimau Selatan terutama hasil gerakan lincah pemain sayap, Arif Aiman Hanapi.
Da Silva membuktikan statusnya selaku penyerang import terbaik dengan meledak gol pembukaan pada minit ke-27 selepas menyudahkan hantaran yang dilakukan oleh Arif.
Bersambung pada babak kedua, juara Liga Super tujuh kali berturut-turut itu terus ghairah menggasak kubu skuad The Phoenix yang dikendalikan oleh P. Maniam itu.
Namun, JDT hanya mampu meraih gol kedua hasil menerusi pemain naturalisasi, Mohamadou Sumareh yang bijak menyudahkan peluang selepas menerima hantaran daripada pemain gantian, Akhyar Rashid pada minit ke-83.

Keputusan 2-0 kekal sehingga tamat perlawanan sekali gus mengukuhkan cengkaman JDT di persada liga dengan 49 mata selepas mengharungi 19 perlawanan.
Kedudukan JDT masih boleh dicabar secara matematik oleh pasukan Kedah Darul Aman (KDA FC) selepas berjaya meraih kemenangan 2-1 ke atas Terengganu FC (TFC) sebentar tadi – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


11 sektor ekonomi dibenarkan beroperasi di Johor
Oleh KHAIRUL MOHD. ALI

21 Ogos 2021, 9:07 pm
JOHOR BAHRU – Sejumlah 11 aktiviti sektor ekonomi yang dibenarkan di bawah Pelan Pemulihan Negara (PPN) bagi negeri Fasa 1 turut terpakai di Johor bagi individu yang telah menerima vaksinasi lengkap.
Pengerusi Jawatankuasa Perumahan dan Kerajaan Tempatan Johor, Ayub Jamil berkata, keputusan itu berdasarkan prosedur operasi standard (SOP) terbaru dikeluarkan Majlis Keselamatan Negara (MKN), semalam.
“11 jenis aktiviti sektor perdagangan dan pengedaran serta sektor pasar yang dibenarkan beroperasi adalah kedai cuci kenderaan; kedai elektrik dan elektronik; kedai barangan rumah dan peralatan dapur; kedai perabot; kedai peralatan sukan dan kedai aksesori kenderaan.
“Selain itu termasuklah pusat pengedaran dan jualan kenderaan; kedai pakaian, fesyen dan aksesori; kedai barang kemas; kedai gunting rambut dan pusat atau salun kecantikan (perkhidmatan gunting rambut asas sahaja) serta pasar (pasar pagi, pasar tani, pasar malam dan pasar minggu),” katanya dalam satu kenyataan di sini hari ini.
Baru-baru ini, timbul kekeliruan orang ramai termasuk di negeri ini apabila difahamkan kebenaran beroperasi bagi 11 sektor berkenaan hanya terpakai sekiranya negeri Fasa 1 PPN terbabit telah melepasi 50 peratus kadar penduduk dewasa lengkap divaksin.-K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis jelaskan kekeliruan di PPV Stadium Bukit Jalil
21 Ogos 2021, 10:31 pm
KUALA LUMPUR – Polis hari ini menjelaskan kekeliruan yang berlaku di Pusat Pemberian Vaksin (PPV) Stadium Bukit Jalil yang didakwa telah diarah beredar akibat kehabisan vaksin.
Ketua Polis Daerah Cheras, Asisten Komisioner Muhammad Idzam Jaafar berkata, pihaknya telah mengesan satu kenyataan yang dimuat naik oleh seorang pemilik akaun TikTok.
“Individu terbabit mendakwa telah diarahkan untuk beredar dari kawasan PPV Stadium Nasional Bukit Jalil kerana dikatakan telah kehabisan vaksin setelah 4 jam beratur menunggu giliran.
“Kejadian tersebut berlaku semalam kira-kira pukul 11.30 pagi,” katanya dalam satu kenyataan di sini hari ini.
Mengulas lanjut, Ketua Pengurus PPV Stadium Nasional Bukit Jalil (SNBJ) telah bersetuju dengan nasihat pihak polis agar membuat dua sesi walk-in bagi bukan warganegara iaitu pada sesi pagi dan juga petang.
“Ini kerana kawasan PPV tersebut telah dibanjiri oleh bukan warganegara seawal pukul 4 pagi yang mana majoriti mereka adalah pekerja daripada sektor perkilangan dan pembangunan.

“Oleh kerana mereka gagal mematuhi SOP iaitu penjarakan sosial setelah berulang kali diberi nasihat, maka suatu tindakan drastik diambil dengan mengarahkan mereka beredar dan hadir semula pada pukul 2 petang untuk mendapatkan vaksin,” jelasnya.
Tambah Muhammad Idzam, polis akan menambah kekuatan untuk mengawal situasi ini berikutan tarikh bukan warganegara mendapatkan vaksin akan berakhir esok.
“Tindakan ini diambil bagi memastikan semua petugas dan masyarakat setempat termasuk bukan warganegara yang hadir selamat daripada penularan wabak Covid-19 sejajar dengan SOP yang ditetapkan oleh kerajaan.
“Orang awam juga dinasihatkan untuk tidak membuat sebarang spekulasi berkaitan hantaran tular ini kerana bimbang akan mewujudkan kegusaran masyarakat.- K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nelayan hilang ketika memancing di Pantai Sabak
Oleh TOREK SULONG

21 Ogos 2021, 10:20 pm
KOTA BHARU – Seorang nelayan dilaporkan hilang selepas dia dipercayai keluar memancing sendirian di perairan Pantai Sabak di sini sejak tiga hari lalu.
Pengarah Agensi Penguatkuasaan Maritim Malaysia (Maritim Malaysia) Kelantan, Kepten Maritim Syed Nor Adli Syed Ab. Rahman berkata, nelayan terbabit dikenali sebagai Mohd. Rafi Omar,37 dan mangsa dilaporkan keluar ke laut pada pukul 11.59 malam Rabu lalu.
Menurutnya, berdasarkan keterangan kakak mangsa yang berusia 51 tahun memaklumkan bahawa adiknya kali terakhir dilihat memakai baju hitam bersama baju hujan berwarna hijau dan putih.
“Ahli keluarga mangsa telah mencari mangsa di lokasi yang biasa dia memancing, namun usaha itu gagal sebelum mereka membuat laporan polis pagi tadi.
“Maritim Malaysia Kelantan telah menjalankan operasi mencari dan menyelamat pada pukul 12.50 tengah hari tadi di sekitar 70.8 kilometer persegi dari perairan pantai berkenaan,” katanya dalam satu kenyataan di sini hari ini.
Mangsa, Mohd. Rafi dikhuatiri hilang selepas keluar memancing di perairan Pantai Sabak, Kota Bharu Rabu lalu. FOTO IHSAN MARITIM MALAYSIA KELANTAN
Syed Nor Adli berkata, pencarian menggunakan Kapal Maritim Tok Bali terpaksa ditangguhkan pada pukul 7 petang tadi kerana kekangan keadaan cuaca dan jarak pengelihatan yang terhad.

Katanya, setakat ini, tiada sebarang petunjuk ditemui dan pencarian akan diteruskan semula pada pukul 7 pagi esok. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lebih separuh warga AS tidak yakin kepimpinan Biden
Oleh KOSMO!

21 Ogos 2021, 9:30 pm
WASHINGTON – Satu undian terbaharu mendedahkan, majoriti penduduk Amerika Syarikat (AS) tidak yakin dengan kemampuan fizikal dan mental Presiden Joe Biden dalam mengetuai negara itu serta berpendapat bahawa seseorang sedang melakukan tugas-tugas tersebut di belakang tabir, lapor portal berita MailOnline semalam.
Menurut data undian Rasmussen Reports itu, sebanyak 52 peratus daripada responden berpendapat Biden tidak sesuai untuk memegang jawatan paling berkuasa di dunia itu, dengan lebih satu pertiga daripada mereka berpendapat mereka ‘langsung tidak yakin’’.
Biden yang berusia 78 tahun merupakan presiden AS tertua dan itu merupakan satu kebimbangan mengenai kesihatan mental dan fizikalnya dalam menggalas jawatan penting itu.
Malah, ketika beliau memilih Kamala Harris sebagai Timbalan Presiden AS, para pengkritik menjangkakan Harris akan mengawal operasi pentadbiran White House.
Sementara itu, dalam undian yang sama, 51 peratus responden percaya bahawa terdapat orang lain yang membuat keputusan untuk Biden dan hanya 39 peratus yang mempercayai beliau bertanggungjawab atas pentadbirannya.
Undian tersebut dibuat antara 18 Ogos hingga 19 Ogos lalu ketika bermulanya kemelut pengunduran tentera AS dari Afghanistan.

Krisis sempadan, peningkatan kes Covid-19 ketika musim panas dan kenaikan inflasi yang lebih tinggi daripada yang dilihat dalam lebih dari 10 tahun telah menyumbang kepada keyakinan pengundi yang merosot terhadap Biden. -Agensi


Perak FC makin parah
Oleh AZIZAN HASHIM

21 Ogos 2021, 11:30 pm
IPOH – Pintu Liga Perdana 2022 semakin mengamit Perak FC apabila tumpas 0-3 kepada Selangor FC di Stadium Perak, sebentar tadi.
Kekalahan kelima berturut-turut itu menyaksikan pasukan The Bos Gaurus kekal pada kedudukan ke-11 dengan 13 mata.
Turun dengan misi mengutip mata penuh, anak buah Mohd. Shahril Nizam Khalil mempamerkan semangat juang kental untuk menyaingi pelawat selama 45 minit.
Dalam tempoh itu tuan rumah mencipta peluang tetapi Muhammad Adib Abdul Ra’op gagal menyudahkan peluang pada minit ke-31.
Lima minit kemudian Mohd. Nor Hakim terlepas peluang buat gergasi merah.
Namun, Oliver Buff meletak pelawat di hadapan apabila rembatan leretnya menewaskan Muhammad Azri Ghani pada minit ke-42.

Tiga minit kemudian Ifedayo Olusegun menanduk masuk gol kedua pelawat sejurus sebelum rehat.
Perak cuba bangkit pada babak kedua tetapi segala usaha mereka tidak berjaya.
Sebaliknya, Selangor membunuh semangat tuan rumah apabila Ifedayo menyempurnakan penalti pada minit ke-59 untuk melengkapkan kemenangan Selangor FC. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua mangsa kepala air belum ditemui
Oleh NORLIDA AKMAR IDROS

21 Ogos 2021, 10:15 pm
YAN – Dua mangsa yang dilaporkan hilang dalam kejadian kepala air di Gunung Jerai di sini pada Rabu lalu masih belum ditemui walaupun operasi mencari menyelamat (SAR) di sekitar Air Terjun Titi Hayun dan Air Terjun Batu Hampar sudah masuk hari keempat hari ini.
Ketua Polis Daerah Yan, Deputi Superintendan Shahnaz Akhtar Haji berkata, kekuatan penugasan dalam operasi tersebut ditambah kepada 400 anggota dan pegawai daripada pelbagai agensi dengan radius pencarian kira-kira tujuh kilometer dari lokasi kejadian.
“Bermula hari ini juga, pihak Maritim Malaysia (APMM) dan Pasukan Polis Marin (PPM) membantu dengan melakukan rondaan di kawasan muara sungai.
“Dengan penambahan keanggotaan ini, kita berharap kedua-dua mangsa yang masih hilang itu dapat ditemui,” katanya kepada pemberita di Ibu Pejabat Polis Daerah Yan di sini hari ini.
Dua mangsa yang dilaporkan hilang dikenal pasti sebagai Ridwan Poniman dan Ku Shuib Ku Abdullah, 93.
Menurutnya, operasi SAR turut dilakukan dengan menggunakan jentera seperti jengkaut yang mana terdapat kemungkinan mangsa tertimbus di bawah timbunan batang pokok dan batu.

“Terdapat beberapa petunjuk dan kita telah plotkan kawasan tersebut dan pencarian dilakukan dengan lebih mendalam termasuk melakukan kerja-kerja menggali serta menggunakan khidmat Unit Anjing Pengesan (K9),” ujarnya.
Shahnaz pada masa sama turut menasihatkan sukarelawan pertubuhan bukan kerajaan (NGO) yang turun menghulurkan bantuan makanan dan tenaga membersihkan kawasan rumah terjejas agar mematuhi prosedur operasi standard (SOP) bagi mengelak penularan Covid-19.
“Kita dapat lihat memang ramai NGO yang turun dan saya juga ingin menasihatkan kepada mereka supaya mendaftar terlebih dahulu dengan pusat kawalan operasi bencana supaya bantuan dapat diselaraskan dengan teratur,” ujarnya.
Tambahnya, pihaknya juga telah bertindak menutup kawasan terjejas bencana bagi mengelak orang awam masuk dan berkumpul di kawasan berkenaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes aktif terus meningkat
Oleh SITI A'ISYAH SUKAIMI

21 Ogos 2021, 7:57 pm
PUTRAJAYA – Pesakit sedang dirawat dan diasingkan terus meningkat melepasi 260,000 iaitu sebanyak 260,880 kes hari ini termasuk 1,035 kes sedang dirawat di Unit Rawatan Rapi (ICU) dan 513 kes memerlukan bantuan pernafasan.
Terdapat 223 kes kematian dilaporkan melibatkan 199 warga Malaysia dan 24 warga asing terdiri daripada 118 lelaki dan 105 wanita dengan 35 kes meninggal dunia di luar hospital menjadikan jumlah kes kematian Covid-19 sebanyak 13,936 kes.
Sebanyak 18,576 kes sembuh pula direkodkan dengan jumlah kumulatif kes sembuh sepenuhnya daripada Covid-19 sebanyak 1,260,470 kes.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 18,374 kes (82.5 peratus) daripada jumlah kes yang dilaporkan tiada atau tidak lengkap vaksinasi.
Beliau berkata, 469 kes (2.1 peratus) adalah kategori tiga, empat dan lima, manakala 21,793 kes (97.9 peratus) daripada kategori satu dan dua berdasarkan keadaan klinikal kes semasa baharu didiagnosis Covid-19.
Menurutnya, sebanyak 184 kes kategori lima dengan 89.1 peratus atau 164 daripadanya tiada atau tidak lengkap vaksinasi dan 81 kes kategori empat dengan 67 kes atau 82.7 peratus tiada atau tidak lengkap vaksinasi.

“Kategori tiga dengan 204 kes dengan 175 kes tiada atau tidak lengkap vaksinasi, 10,803 kes kategori dua dengan 8,933 kes tiada atau tidak lengkap vaksinasi serta 10,990 kes kategori satu dengan 9,035 kes tiada atau tidak lengkap vaksinasi,” katanya dalam satu kenyataan hari ini.
Mengulas lanjut, beliau berkata, sebanyak 32 kluster baharu dikenal pasti terdiri daripada 18 kluster tempat kerja, 13 kluster komuniti serta satu kluster keagamaan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penjara Pokok Sena, Penjara Tapah sekali lagi kena PKPD
Oleh AMREE AHMAD

21 Ogos 2021, 8:25 pm
PUTRAJAYA – Kawasan Penjara Pokok Sena di Kedah sekali lagi dilaksanakan Perintah Kawalan Pergerakan Diperketatkan (PKPD) susulan merekodkan 489 kes positif Covid-19 termasuk kuarters kakitangan yang terletak di Kilometer 23, Jalan Naka, Daerah Pokok Sena.
PKPD itu susulan pengumuman Kluster Tembok 2 pada Khamis lalu hasil saringan bersasar melibatkan 570 tahanan di penjara berusia 18 tahun serta berkeluasan 79 hektar tersebut.
Kali pertama penjara berkenaan pernah diwartakan PKPD ialah dari 11 sehingga 24 Oktober tahun lalu ekoran Kluster Tembok 1 yang membabitkan 3,262 banduan dan 587 petugas.
Ketua Pengarah Majlis Keselamatan Negara (MKN), Datuk Rodzi Md. Saad berkata, turut dikenakan PKPD ialah Kampung Telemin, Mukim Gua, Daerah Lipis, Pahang susulan kluster komuniti sosial diumumkan semalam yang mencatatkan 25 kes termasuk rakyat asing.
“Di Perak, dua lokaliti terlibat iaitu Pelantar Sungai Pinang Kecil, Pulau Pangkor dan sekali lagi, Penjara Tapah, Batang Padang yang pernah dikenakan dari 1 Mac sehingga 26 April lalu.
“Selebihnya yang turut dilaksanakan PKPD sehingga 5 September ini membabitkan tujuh lokaliti di Sabah antaranya Taman Mesra, Sandakan; Kampung Sulit Paitan dan Kampung Matanggal Lama, Beluran; serta Taman Thien Vun, Taman Victoria, Taman King Fook dan Kampung Kurnia, Batu 4, Tawau,” katanya dalam kenyataan hari ini.

Beliau berkata, dua lokaliti di negeri itu yang sepatutnya berakhir PKPD esok disambung lagi iaitu Taman Semarak Indah, Tawau dan Kampung Tanjung Kapor, Kudat; manakala di Pahang pula melibatkan Kampung Orang Asli Sungai Bot, di Batu 23, Jalan Manchis, Karak, Daerah Bentong. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis ambil keterangan Nadir dalam masa terdekat
21 Ogos 2021, 8:57 pm
KUALA LUMPUR – Polis akan mengambil keterangan Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman dalam masa terdekat.
Ketua Polis Daerah Wangsa Maju, Superintendan Ashari Abu Samah berkata, Ketua Pegawai Eksekutif Cinta Gaza Malaysia tersebut akan memberi kerjasama sepenuhnya.
“Kita telah menghubungi Nadir Al-Nuri dan dia sedia memberi kerjasama untuk diambil keterangan.
“Sementara Caprice pula, masih belum memberi sebarang maklum balas,” katanya ketika dihubungi Kosmo! di sini sebentar tadi.
Kosmo! Online semalam melaporkan, polis telah memohon bantuan Polis Antarabangsa (Interpol) bagi berhubung dengan Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman dan penyanyi rap yang juga aktivis kemanusiaan, Caprice.
Difahamkan, ia bertujuan untuk mendapatkan tarikh dan masa yang sesuai untuk mengambil keterangan kedua-dua pihak. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PM bertemu empat mata dengan Muhyiddin
Oleh LUQMAN RIDHWAN MOHAMED NOR

21 Ogos 2021, 8:34 pm
PETALING JAYA – Perdana Menteri, Datuk Seri Ismail Sabri Yaakob sempat mengadakan pertemuan empat mata dengan Presiden Bersatu, Tan Sri Muhyiddin Yassin selepas pulang dari Istana Negara petang tadi.
Menurut Muhyiddin yang juga bekas Perdana Menteri, beliau mengucapkan setinggi-tinggi tahniah kepada Ismail Sabri atas pelantikannya ke jawatan tersebut.
“Saya memberi sokongan penuh kepada beliau dan insya-Allah akan terus membantu kerajaan Perikatan Nasional (PN) menyampaikan khidmat yang terbaik kepada rakyat, khususnya dalam tempoh pemulihan negara.
“Saya mendoakan semoga YAB Datuk Seri Ismail Sabri akan dapat menggalas amanah kepimpinan dengan sebaik mungkin dan mengemudi negara ke mercu kejayaan,” katanya menerusi satu entri di Facebooknya sebentar tadi. – K! ONLINE
Ahli Parlimen Bera, itu kini sah dilantik sebagai Perdana Menteri kesembilan di Istana Negara hari ini.
Istiadat pengurniaan surat cara pelantikan, mengangkat sumpah jawatan dan setia serta sumpah simpan rahsia itu bermula kira-kira pukul 2.30 petang tadi.

Pada majlis tersebut, Ismail Sabri membacakan sumpah simpan rahsia di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Varian Delta membiak dalam hidung
Oleh NOR IDAYU BOSRO

21 Ogos 2021, 7:43 pm
PUTRAJAYA – Kajian baharu mengenai varian of concern (VOC) dominan Delta mendapati bahawa ia boleh membiak di dalam hidung individu yang sudah menerima vaksin Covid-19 sama seperti mereka yang belum divaksinasi.
Ketua Pengarah Kesihatan, Tan Sri Dr Noor Hisham Abdullah berkata, kajian awal mendapati, varian Delta boleh membiak di dalam hidung orang yang sudah divaksinasi seolah-olah individu berkenaan tidak divaksin langsung.
“Virus yang membiak di dalam hidung ini mudah berjangkit sama seperti orang yang tidak divaksinasi.
“Ini bermaksud individu yang sudah divaksin tetap dapat menyebarkan virus berkenaan serta menjangkiti orang lain,” katanya menerusi kenyataan di Facebook hari ini.
Mengulas lanjut, Noor Hisham berkata, sebelum ini beberapa kajian yang dijalankan di hospital di India, Provincetown, Massachusetts dan Finland turut mendapati tahap virus varian Delta dikesan sangat tinggi di dalam hidung seseorang indvidu itu sama ada mereka divaksin atau tidak.
Sebelum ini, Noor Hisham memaklumkan, jangkitan varian Delta boleh berlaku dalam tempoh 15 saat sahaja mengikut udara, sekali gus meningkatkan kebolehjangkitan di dalam komuniti.

Tempoh itu jauh lebih singkat berbanding pendedahan dalam tempoh kira-kira 15 minit atau jarak kurang satu meter dalam kes kontak rapat kepada individu positif Covid-19 sebelum ini. -K! ONLINE


Enggan berpindah bimbang Covid-19
Oleh WAT KAMAL ABAS

21 Ogos 2021, 8:02 pm
BAGAN SERAI – Kes jangkitan Covid-19 yang meningkat di daerah ini menyebabkan ramai mangsa banjir enggan dipindahkan, sebaliknya bertahan di rumah masing-masing.
Seorang penduduk, Jamaluddin Hassan, 64, berkata, perasaan bimbang dijangkiti tetap ada walaupun rumahnya di Kampung Parit Simpang Empat dinaiki air sejak malam tadi
Katanya, beliau sekeluarga enggan untuk dipindahkan ke pusat pemindahan sementara (PPS) Sekolah Kebangsaan (SK) Alor Pongsu yang telah dibuka pagi tadi.
“Selagi mampu untuk bertahan di rumah maka kami akan kekal berbuat demikian, kecualilah jika paras air makin naik menyebabkan kami tiada pilihan.
“Dalam situasi penularan wabak Covid-19 yang agak agresif membuatkan saya dan ahli keluarga merasa bimbang untuk menjadi penghuni PPS,” katanya.
Mangsa banjir di Kampung Tebuk Jawa Matang Pasir, Norsyazwani Mohd. Shariff, 22 juga memutuskan perkara sama apabila dia bersama sembilan ahli keluarganya enggan berpindah.

“Kami adik beradik sepakat untuk menghantar ibu ke rumah saudara yang berdekatan dan mungkin hanya salah seorang dari kami yang akan mendaftarkan diri di PPS SK Alor Pongsu,” katanya.
Sementara itu Ahli Parlimen Bagan Serai, Datuk Dr. Noor Azmi Ghazali meminta mangsa banjir agar tidak bimbang jika di pindahkan ke PPS yang disediakan.
Noor Azmi berkata, terdapat ramai mangsa banjir enggan berpindah ke PPS berikutan bimbang berlaku penularan pandemik Covid-19 di lokasi itu.
Katanya, petugas Pejabat Kesihatan Daerah terlebih dahulu akan membuat penilaian risiko dan mengasingkan mereka yang bergejala di satu tempat khas yang telah disediakan di PPS.
“Mangsa banjir yang dipindahkan perlu terus mematuhi peraturan selain penjarakan sosial dan memakai pelitup muka.
“Kita nasihatkan mangsa-mangsa banjir yang enggan berpindah agar segera berbuat demikian bagi megelakkan perkara lain yang lebih buruk,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


16 individu leka berjudi tahan, dikompaun
Oleh NOR SHAFAWATI YUP

21 Ogos 2021, 8:19 pm
PORT DICKSON – Seramai 16 indvidu yang sedang leka berjudi ditahan dan dikenakan kompaun dalam serbuan di sebuah rumah di Kuala Lukut di sini malam semalam.
Ketua Polis Daerah Port Dickson, Superitendan Aidi Sham Mohamed berkata, kesemua suspek berusia 16 hingga 74 tahun itu ditahan oleh sepasukan polis dari Bahagian Maksiat, Judi dan Kongsi Gelap (D7) Ibu Pejabat Polis Daerah (IPD) Port Dickson pada pukul 9 malam.
“Sebaik tiba, pasukan serbuan masuk ke dalam rumah yang tidak berkunci sebelum terlihat sekumpulan lelaki dan perempuan sedang duduk mengelilingi sebuah meja di bahagian dapur rumah disyaki bermain judi.
“Hasil pemeriksaan lanjut, polis merampas satu plastik  kanvas tertera gambar duit syiling, ayam, ketam, labu, udang dan ikan, satu piring kecil, satu mangkuk kecil, dua biji buah dadu serta wang tunai sebanyak RM 11,376,” katanya dalam kenyataan di sini hari ini.
Jelas Aidi Sham, 16 suspek yang terdiri daripada 10 lelaki dan enam wanita itu turut dikenakan tindakan kompaun di bawah Peraturan Pencegahan Kawalan Penyakit Berjangkit (Ordinan Darurat 2021) kerana tiada penjarakan fizikal dan menganjurkan perjudian.
“Kesemua tangkapan termasuk penghuni rumah itu dan barang rampasan telah dibawa ke IPD Port Dickson untuk siasatan lanjut.

“Hasil soal siasat juga mendapati suspek mengaku bermain judi jenis “Holokoi” malah semakan rekod mendapati tiga daripadanya mempunyai rekod jenayah lampau dan dadah,” katanya.
Tambah Aidi Sham, kes disiasat mengikut Seksyen 6(1) Akta Rumah Judi Terbuka 1953 kerana disyaki bermain judi di dalam bangunan.
“Jika sabit kesalahan boleh dikenakan denda tidak melebihi RM5,000 atau hukuman penjara selama tempoh tidak melebihi enam bulan atau kedua-duanya sekali,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga maut dirempuh Proton Preve
Oleh SHAMSUL KAMAL AMARUDIN

21 Ogos 2021, 8:40 pm
LUMUT – Tiga penunggang motosikal maut dirempuh sebuah kereta Proton Preve dalam kemalangan di Jalan Sitiawan- Pantai Remis dekat Kampung Sitiawan di sini petang tadi.
Kesemua mangsa dalam perjalanan pulang dari tempat kerja di Kawasan Perindustrian Lumut Port Kampung Acheh di sini manakala kereta tersebut dari arah bertentangan
Ketua Balai Bomba dan Penyelamat (BBP) Sitiawan, Mohd. Zaki Zainol berkata, pihaknya menerima panggilan kecemasan pada pukul 5.28 petang.
sebelum anggota bersama jentera dikerah ke lokasi kejadian.
“Kemalangan dipercayai berlaku apabila kereta Proton Preve itu dari arah bertentangan merempuh sekumpulan penunggang motosikal.
“Kereta tersebut dipercayai dinaiki tiga individu yang mana seorang daripadanya dikatakan parah dan sudah dibawa ke hospital sebelum bomba tiba,” katanya ketika dihubungi.
Menurut Mohd. Zaki, pemeriksaan petugas perubatan mengesahkan tiga mangsa meninggal dunia sebelum sebelum mayat diserahkan kepada polis untuk tindakan lanjut.

Sementara itu, Ketua Polis Daerah Manjung Asisten Komisioner Nor Omar Sappi mengesahkan kejadian dan memaklumkan siasatan lanjut sedang dilakukan.
Katanya, identiti semua mangsa sedang dikenal pasti.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Individu cantik, kacak lebih mudah ditawarkan pekerjaan
Oleh KOSMO!

21 Ogos 2021, 9:00 pm
NEW YORK- Satu kajian baharu mendapati individu yang cantik dan kacak adalah lebih mudah untuk ditawarkan pekerjaan serta mendapat penilaian prestasi lebih baik, lapor portal berita MailOnline semalam.
Individu dengan penampilan kurang menarik pula boleh mendapat peluang sama sekiranya berdiri dalam postur badan yang menggambarkan ‘kehebatan’.
Sekumpulan penyelidik dari Universiti di Fakulti Pengurusan Buffalo itu menyatakan bahawa individu yang kurang menarik boleh mendapatkan kelebihan sama yang dinikmati golongan rupawan sekiranya mereka berdiri dengan melebarkan bahu, meletakkan tangan pada pinggul serta dagu ke atas yang dikenali sebagai ‘postur hebat’.
“Dengan mendapatkan postur fizikal yang dikaitkan dengan kuasa dan keyakinan, mereka yang berpenampilan kurang menarik boleh mengurangkan perbezaan dalam pencarian pekerjaan,”  jelas penulis kajian itu, Min-Hsuan Tu dalam satu kenyataan.
Pasukan penyelidik itu mengumpulkan data dari Mac 2015 hingga Februari 2016, dan penampilan peserta dinilai dalam skala satu hingga lima.
Satu disifatkan sebagai ‘paling tidak menarik’ manakala lima sebagai ‘paling menarik’.

Sebagai tambahan, satu lagi kajian dijalankan dengan kedua-dua kajian itu mengumpulkan 300 orang peserta yang menyertai pencarian kerja secara palsu bersama sebuah syarikat, disertai dengan temu ramah selama tiga minit bersama pengurus.
Hasil kajian berasingan itu mendapati, pengurus melihat individu yang berpenampilan menarik lebih cenderung untuk ditawarkan pekerjaan kerana memiliki gerak-geri yang lebih baik. -Agensi


Bekas kekasih minta RM1,400, ganti rugi sepanjang berpacaran
Oleh KOSMO!

21 Ogos 2021, 8:00 pm
JAKARTA – Sebuah video di aplikasi sosial TikTok baru-baru ini menjadi tular susulan perkongsian seorang wanita yang mendedahkan bekas teman lelakinya menuntut semula wang berjumlah 4.8 juta rupiah (RM1,412) yang telah dibelanjakan sepanjang mereka bercinta, lapor laman Suara.com semalam.
Dalam video yang dimuat naik itu, wanita tersebut berkongsi perbualannya bersama lelaki tersebut.
“Oh jadi berapa ya jumlah perbelanjaan yang awak keluarkan sepanjang berpacaran dengan saya?” tanya wanita tersebut kepada bekas teman lelakinya itu.
Lelaki itu kemudiannya membalas dengan menyenaraikan pelbagai jenis perbelanjaan yang telah diberikan sepanjang mereka bercinta meliputi belanja makan, minyak kereta dan kos parkir yang secara keseluruhannya berjumlah 4.8 juta rupiah (RM1,412).
“Itu sahaja yang saya minta supaya diganti, bakinya saya ikhlaskan,” demikian balas lelaki itu.
Wanita itu kemudian membayarnya dalam bentuk ansuran sebanyak dua kali. Ansuran pertama berjumlah 3.9 juta rupiah (RM1,147), manakala ansuran kedua dibayar dalam jumlah yang lebih.

“Semalam saya sudah memasukkan 3.9 juta rupiah (RM1,147) bukan? Bakinya satu juta lagi namun saya memasukkan wang berjumlah 1.8 juta rupiah (RM529) lagi. Bakinya awak ambil, sudah selesai ya,” kata wanita tersebut.
Video tersebut mendapat reaksi yang pelbagai daripada netizen yang berharap agar dijauhkan daripada mendapat teman lelaki sebegitu.
“Ya Tuhan, jauhkan saya daripada lelaki sebegini,” tulis seorang netizen. – Agensi


Nenek dituduh culik kanak-kanak diikat, diheret penduduk
Oleh KOSMO!

21 Ogos 2021, 7:30 pm
JAKARTA – Seorang warga emas diikat tangan, diheret dan diherdik oleh penduduk tempatan kerana dituduh menculik kanak-kanak, lapor Suara.com, semalam.
Menerusi rakaman yang tular di media sosial, kejadian tersebut dipercayai berlaku di Pasar Limboto, wilayah Gorontalo, Pulau Sulawesi, baru-baru ini.
Wanita berpangkat nenek itu kelihatan sugul dan membisu saat diheret, malah tudung yang dipakainya juga ditarik oleh orang ramai yang kedengaran memaki hamun dirinya menerusi rakaman tersebut.
Ketua Polis Bahagian Hubungan Masyarakat Gorontalo, Inspektor Mohammad Nauval Seno mengesahkan kejadian tersebut dan memberitahu suspek sudah berada dalam tahanan mereka.
“Ada penduduk yang mendakwa wanita itu mengalami gangguan jiwa dan bertindak menculik anak-anak kecil milik penduduk tempatan.
“Bagaimanapun, setakat siasatan awal, tiada bukti yang menunjukkan suspek melakukan perbuatan itu,” jelas Mohammad Nauval.

Tambahnya, identiti wanita itu belum diketahui dan pihak polis sedang menunggu ahli keluarganya untuk datang dan mengesahkan keadaan sebenarnya. – Agensi


Negeri Sembilan FC benam KUFC 2-0
Oleh YATIMIN ABDULLAH

21 Ogos 2021, 7:28 pm
KOTA BHARU – Kelab Bola Sepak Kelantan United (KUFC) tumpas 0-2 kepada Negeri Sembilan FC pada aksi Liga Premier di Stadium Sultan Muhammad IV di sini sebentar tadi.
KUFC dikejutkan dengan jaringan awal pelawat menerusi sepakan penalti ketua pasukan Negeri Sembilan FC, Mohamad Zaquan Abdul Razak pada minit ke-11 selepas bola terkena tangan pemain pertahanan tuan rumah.
Peluang terbaik KUFC untuk menyamakan kedudukan hadir pada minit ke-18 menerusi rembatan Ariusdius Jais, namun berjaya ditampan keluar oleh penjaga gol, Damien Lim.
Damien Lim terus menjadi penyelamat Negeri Sembilan FC apabila tandukan ayam tambatan KUFC, Gassama Alfusainey berjaya ditepis keluar beberapa minit kemudian.
Menuju minit-minit akhir babak pertama, Muhammad Asraff Aliffuddin Yasin melepaskan peluang terbaik buat KUFC untuk menyamakan kedudukan apabila rembatan derasnya melewati palang gol.
Negeri Sembilan FC terus berusaha menambah jaringan pada babak kedua dan peluang terbaik hadir pada minit ke-53 menerusi rembatan jarak dekat Alain Akono, namun gagal membolosi gawang tuan rumah.

Akono sekali lagi menjadi duri dalam daging buat KUFC apabila hampir menjaringkan gol buat pelawat, namun tandukannya sekadar melewati palang meski pun penjaga gawang, Mohamad Fikri Che Soh sudah tertewas pada minit ke-69.
Francis Kone menambah derita tuan rumah apabila meledak jaringan kedua pelawat pada minit ke-81.
Keputusan itu kekal hingga tamat perlawanan menyaksikan tuan rumah terus kempunan untuk meraih mata penuh.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerani rugi RM12,600 diperdaya ‘LHDN dan polis’
Oleh KHAIRULMIZAN YAHYA

21 Ogos 2021, 7:17 pm
KUANTAN – Seorang kerani wanita berusia 36 tahun mengalami kerugian RM12,600 selepas diperdaya sindiket penipuan yang menyamar sebagai pegawai Lembaga Hasil Dalam Negeri (LHDN) dan pegawai polis.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula pada 29 Jun lalu apabila mangsa dari Mentakab di Temerloh menerima panggilan daripada nombor yang tidak dikenali.
“Pemanggil memperkenalkan diri daripada pihak LHDN dan mengatakan mangsa mempunyai cukai tertunggak atas perniagaan syarikat yang mangsa sendiri tidak tahu.
“Mangsa kemudiannya disambungkan kepada pegawai LHDN Cyberjaya sebelum disambungkan pula kepada Ibu Pejabat Polis Kontijen (IPK) Pahang yang dimaklumkan maklumat dirinya disalahguna pihak lain dan terlibat dengan kes jenayah,”katanya dalam kenyataan di sini, hari ini.
Menurutnya, pada 5 Julai lalu, mangsa menerima pesanan WhatsApp memperkenalkan diri sebagai pihak polis dari IPK Pahang yang meminta mangsa memasukkan sejumlah wang ke dalam akaun yang diberikan untuk menyelesaikan masalah terbabit.
Katanya, mangsa kemudiannya telah membuat pemindahan wang di bank berjumlah RM12,600 ke akaun berkenaan pada hari sama.

“Mangsa kemudiannya menyedari ditipu tampil membuat laporan polis berhubung kejadian itu dan kes berkenaan masih disiasat mengikut Seksyen 420 Kanun Keseksaan,”ujarnya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Baiki ban pecah elak banjir berulang
Oleh WAT KAMAL ABAS

21 Ogos 2021, 7:00 pm
BAGAN SERAI – Peruntukkan khas sebanyak RM800,000 dimohon kerajaan negeri untuk membaiki dua ban Rancangan Tambatan Banjir (RTB) yang runtuh di Sungai Samagagah, Alor Pongsu di sini.
Dalam kejadian pukul 10.30 pagi semalam, limpahan air Sungai Samagagah akibat hujan lebat luar biasa di kawasan tadahan Sungai Kerian menyebabkan ban RTB pecah dan runtuh.
Pengerusi jawatankuasa Infrastruktur, Tenaga, Air dan Pengangkutan Awam negeri Perak, Datuk Mohd. Zolkafly Harun berkata, perkara itu telah dikemukakan kepada Jabatan Pengairan dan Saliran (JPS)
“Terdapat dua lokasi ban yang pecah iaitu di Kampung Selekoh Matang Pasir dan Kampung Parit Haji Kassim mengakibatkan banjir sehingga menjejaskan 400 kediaman.
“Kerajaan negeri bersama JPS mengambil tindakan segera membendung air dan mengelakkan banjir terus berlaku.”katanya.
Beliau ditemui selepas melawat lokasi ban pecah di Sungai Samagagah dan melawat Pusat Pemindahan Sementara di Sekolah Kebangsaan (SK) Alor Pongsu dekat sini hari ini.

Katanya, kejadian serupa pernah berlaku pada tahun 2003 manakala kejadian terbaru semalam menyebabkan banjir dikawasan Alor Pongsu ini.
“Penanaman cerucuk telah berjalan dan akan mengambil masa dua hari dan kita percaya ianya dapat menyekat aliran air dari hulu ke sini.
“Disebabkan air banjir naik sehingga 0.5 meter maka kita terpaksa menutup laluan FT147 kepada semua jenis kenderaan dan akan dibuka sebaik air surut,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita dakwa dapat perlindungan entiti halus
Oleh KOSMO!

21 Ogos 2021, 6:30 pm
COLUMBIA, Carolina Selatan – Seorang wanita yang mengaku sebagai ahli psikik mendakwa dia dilindungi oleh sekumpulan entiti yang mendiami tapak lama Jel Daerah Chester, lapor akhbar Daily Star, semalam.
Liz Smith-Anderson berkata sudah beberapa kali nyawanya diselamatkan oleh hantu di tapak jel lama yang kini dijadikan sebuah muzium.
Wanita yang turut mengendalikan Pusat Sejarah Daerah Chester itu berkata, dia terlibat dalam beberapa insiden berbahaya ketika menjalankan tugasan di tapak berkenaan namun sentiasa terselamat.
“Saya percaya hantu-hantu dari tapak lama jel yang membantu menyelamatkan nyawa saya apabila terjatuh ketika membawa barangan tajam.
“Saya terselamat tanpa sebarang kecederaan walaupun kotak berisi senjata tajam itu jatuh menimpa saya,” katanya.
Tambahnya, kejadian itu membuatkan dia sentiasa bersyukur kerana dilindungi oleh hantu dan percaya bahawa makhluk halus itu sememangnya wujud.

“Hantu itu adalah benar, mungkin kita tidak boleh melihat mereka tetapi mereka ada di sekeliling kita,” ujarnya. – Agensi


Pemancing tersadai tengah laut enjin bot rosak
Oleh KHAIRULMIZAN YAHYA

21 Ogos 2021, 7:12 pm
KUANTAN – Akibat kerosakan enjin bot, dua pemancing ‘tersadai’ di tengah laut hampir tiga jam sebelum diselamatkan Agensi Penguatkuasaan Maritim Malaysia (Maritim Malaysia) Pahang petang semalam.
Kejadian kira-kira pukul 6 petang itu berlaku ketika mangsa berusia 37 dan 47 tahun keluar memancing di perairan Gebeng di sini sebelum enjin bot mereka tiba-tiba gagal dihidupkan.
Pengarah Maritim Malaysia Pahang, Laksamana Pertama Maritim, Datuk Amran Daud berkata, sebaik menerima laporan daripada sub-pusat menyelamat Maritim Kuantan, sebuah bot ronda segera dihantar ke lokasi kejadian bagi elaksanakan operasi mencari dan menyelamat (SAR).
“Pasukan SAR Maritim Malaysia Pahang mengambil masa hampir tiga jam dan berjaya menemui bot gentian kaca tersebut sekitar pukul 9 malam di kedudukan empat batu nautika di utara Gebeng.
“Semua mangsa dipindahkan ke bot Kilat, manakala bot gentian kaca itu ditunda ke jeti Sungai Ular untuk dibaiki,”katanya dalam kenyataan, di sini, hari ini.
Dalam pada itu Amran berkata, Maritim Malaysia sentiasa bersiap-sedia memberikan perkhidmatan dan bantuan kecemasan kepada masyarakat terutama komuniti laut serta agensi-agensi kerajaan yang mengalami kecemasan di laut mahu pun ditimpa bencana.

“Sebarang maklumat berkaitan kejadian kecemasan kegiatan jenayah di laut boleh terus menghubungi pusat operasi Maritim Malaysia Pahang di talian 09-5717345 atau melalui talian bantuan kecemasan MERS 999,”ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua pekerja asing maut terhidu bau kimia
Oleh NUR SHARIEZA ISMAIL

21 Ogos 2021, 6:39 pm
CYBERJAYA – Dua pekerja warganegara India maut selepas terhidu bau kimia dalam loji kumbahan yang terletak di tepi jalan berhampiran kilang Lansson di Cyberjaya di sini petang tadi
Pegawai Kanan 2 Jabatan Bomba dan Penyelamat, Balai Bomba dan Penyelamat Cyberjaya, Julaina Hashim berkata, pihaknya mendapat maklumat berhubung kejadian itu kira-kira pukul 2 petang.
Menurutnya, sebuah jentera bersama tujuh pegawai serta anggota terus bergegas ke lokasi kejadian dan tiba 11 minit kemudian.
“Berdasarkan maklumat daripada laporan Komander Operasi terdapat dua orang pekerja tidak sedarkan diri berada di dalam loji kumbahan berkenaan.
“Dua mangsa tersebut merupakan antara tujuh pekerja lain di lokasi sedang melakukan kerja-kerja di loji kumbahan tersebut,” katanya dalam satu kenyataan di sini hari ini.
Julaina berkata, pihaknya kemudian menghubungi Pasukan Khas Bahan Kimia Berbahaya  (Hazmat) Shah Alam bagi membantu menyelamatkan mangsa yang terperangkap.

Bagaimanapun, katanya, kedua-dua mangsa didapati telah meninggal dunia dipercayai terhidu bau kimia ketika kerja-kerja menyelamat dilakukan.
“Mangsa pertama dikenali Kesavan Matarasan 30, dikeluarkan pada pukul 4.30 petang dan mangsa kedua Sailu Makkala, 40, dikeluarkan pada pukul 5 petang.
“Kedua-dua mayat telah diserahkan kepada polis untuk siasatan lanjut, “katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Asteroid sebesar Burj Khalifa lintasi Bumi awal pagi esok
Oleh KOSMO!

21 Ogos 2021, 6:00 pm
WASHINGTON – Sebuah asteroid yang berpotensi mendatangkan bahaya sebesar bangunan tertinggi di dunia, Burj Khalifa dijangka melintasi Bumi awal pagi esok, lapor akhbar Daily Star, semalam.
Ketulan asteroid yang terdiri daripada 1,000 biji batu itu dikenali sebagai 2016 AJ193 dan pergerakannya telah dirakam oleh Pentadbiran Aeronautik dan Angkasa Lepas Kebangsaan (NASA) pada kelajuan 58,538.13 kilometer sejam.
Agensi angkasa lepas itu sedang mengawasi dengan teliti blok asteroid yang kini bergerak laju dan dijangka mengelak daripada melanggar Bumi dengan jarak hanya 3,427,43 kilometer sahaja.
Para saintis menjangkakan asteroid 2016 AJ193 akan melintas bumi sekitar 3.10 petang (waktu tempatan) atau 6 pagi Ahad, waktu Malaysia.
Menurut NASA, pihaknya akan terus memantau pergerakan asteroid itu sehingga hari Selasa ini bagi memastikan Bumi benar-benar terhindar daripada risiko pelanggaran dengan ketulan batu gergasi itu.
Pemerhati angkasa lepas telah mengesan 2016 AJ193 sejak lima tahun lepas apabila ia pertama kali dilihat menerusi kemudahan Panoramic Survey Telescope and Rapid Response System (Pan-STARRS), di Pusat Pemerhatian Haleakala, Hawaii pada Januari 2016.

Asteroid tersebut mengorbit matahari setiap lima hingga sembilan tahun. Setiap kali asteroid itu kelihatan mahu melanggar orbit Bumi, ia berubah arah dengan memasuki orbit Musytari.
Lintasan 2016 AJ193 sekitar Bumi dijangka berulang dalam tempoh sekurang-kurangnya 65 tahun lagi.
Ia adalah salah satu daripada 26,000 jenis asteroid yang memasuki senarai pengawasan NASA dan antara 1,000 yang mempunyai potensi membahayakan Bumi. – Agensi


Gambar disalahguna promosi judi online, Izzue lapor polis
Oleh HANISAH SELAMAT

21 Ogos 2021, 6:39 pm
PETALING JAYA – Berang dan enggan membiarkan pengelola kegiatan judi atas talian terus menyalahgunakan gambarnya sebagai bahan promosi, Izzue Islam nekad membuat laporan polis hari ini.
Pelakon itu berkata, laporan yang dilakukan di Balai Polis Klang sebagai tindakan susulan terhadap maklumat daripada orang ramai yang menyedari kegiatan berkenaan, sekali gus menegaskan dia menafikan pembabitan dalam iklan tidak bermoral seumpana itu.
“Saya tidak pernah terjebak dengan iklan kasino dalam talian! Tolong jangan buat orang keliru.
“Terima kasih pada semua yang mesej, kalau anda tak DM (mesej langsung), saya pun tidak tahu pasal hal ini,” katanya.
Terdahulu, sejak semalam tular iklan di laman sosial yang menunjukkan Izzue atau nama sebenarnya Muhammad Izzul Islam Mazlan, 31, mempromosikan sebuah laman web judi online.
Pada gambar iklan tersebut, aktor dan penyanyi itu tampak memegang telefon bimbit dan kelihatan disunting dengan berlatar belakangkan sebuah pusat peranginan terkemuka.

Malah, pada tulisan pula tertera mengenai promosi kasino terbaik selain menunjukkan kadar bayaran diperlukan untuk mendapatkan bonus besar hanya dengan bayaran RM10.
Tegas Izzue lagi, dia perlu bertindak memandangkan ini bukan kali pertama nama dan imejnya digunakan tanpa kebenaran untuk produk mahu pun perkhidmatan yang tiada kaitan dengan dirinya.
Pelakon Nasi Kerabu Untuk Cik Abe itu menambah, penyalahgunaan identiti untuk sesuatu yang tidak mungkin dilakukannya itu iaitu judi baginya adalah satu perbuatan paling melampau.
“Tidak dinafikan, sebelum ini ada produk kain dan pakaian menggunakan gambar saya. Tapi saya tak mahu kecoh memikirkan mereka juga mencari rezeki.
“Tetapi untuk kali ini memang saya perlu bertegas dengan mengajukan laporan polis kerana perbuatan mereka sudah melampaui batas.
“Ini uga sebagai amaran supaya jangan ada lagi pihak sewenang-wenang menggunakan gambar selebriti sesuka hati,” katanya lagi.
Selain Izzue, beberapa personaliti popular lain turut pernah menjadi mangsa pihak sama, termasuklah  penyampai radio, Issey. – K! ONLINE


Tiada sebarang aktiviti perhimpunan dikesan
21 Ogos 2021, 6:51 pm
KUALA LUMPUR – Polis tidak mengesan sebarang aktiviti perhimpunan atau perarakan membabitkan mana-mana individu di sekitar ibu negara hari ini.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya telah melancarkan penugasan penguatkuasaan pematuhan prosedur operasi standard (SOP) Pelan Pemulihan Negara (PPN) Fasa 1 di sekitar daerah ini hari ini.
“Ia susulan maklumat yang diterima polis berhubung terdapat pihak-pihak tertentu yang merancang mengadakan perhimpunan atau perarakan.
“Polis juga telah melaksanakan penutupan serta lencongan di 15 lokasi yang menghala ke Dataran Merdeka,” katanya dalam satu kenyataan di sini hari ini.
Mengulas lanjut, pasukan pematuhan ini juga telah digerakkan ke lokasi tertentu yang menjadi tumpuan orang ramai bagi mencegah mana-mana individu yang dikhuatiri akan mengadakan perhimpunan.
“Perkara (perhimpunan) ini jelas melanggar SOP yang dikeluarkan Majlis Keselamatan Negara (MKN) di dalam tempoh PPN.

“Justeru, Polis menasihati orang ramai agar terus mematuhi SOP yang ditetapkan. Kegagalan mematuhi SOP ini membolehkan tindakan diambil di bawah peruntukan undang-undang dan peraturan yang masih berkuat kuasa,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki mabuk bertumbuk dalam bas kilang
Oleh MOHAMAD FAIZAL HASHIM

21 Ogos 2021, 5:29 pm
KULAI – Polis sedang menyiasat kejadian pergaduhan di dalam sebuah bas membabitkan seorang pemandu bas kilang dengan seorang pekerja warga asing di Kawasan Perindustrian Senai, dekat sini.
Ketua Polis Daerah Kulai, Superintendan Tok Beng Yeow berkata, pihaknya mendapat tahu pergaduhan itu menerusi dua buah video yang tular di media sosial dan mendapat perhatian umum semalam.
“Kejadian berkenaan dipercayai berlaku di hadapan sebuah kilang di Kawasan Perindustrian Senai semasa pekerja kilang pulang dari bekerja.
“Pergaduhan melibatkan seorang lelaki tempatan dan seorang pekerja kilang warga Nepal.
“Ketika kejadian, pekerja asing itu sedang mabuk dan berlaku perselisihan faham antaranya dengan pemandu bas kilang tersebut,” katanya dalam satu kenyataan hari ini.
Semalam tular video berdurasi satu minit 26 saat yang dikongsi oleh pengguna laman sosial yang menyaksikan pergaduhan melibatkan tiga individu berkenaan.

Pertelingkahan itu kemudiannya dileraikan oleh tiga pengawal keselamatan kilang berhampiran bagi mengelakkan keadaan tidak diingini berlaku.
Beng Yeow berkata, setakat ini, belum ada laporan polis yang diterima terhadap kes berkenaan yang kini tular.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Ya, memang benar Elisya dah nikah’ – Ibu kandung
Oleh MOHD. HAIKAL ISA

21 Ogos 2021, 5:28 pm
PETALING JAYA – “Ya, memang benar Elisya dah nikah.”
Demikian respons ringkas ibu kepada pelakon jelita, Elisya Sandha iaitu Hatijah Teh Man mengesahkan anak bongsu kesayangannya itu sudah bernikah hari ini dengan lelaki pilihannya, Uzair Haqimy.
Hatijah ketika dihubungi Kosmo! Online sebentar tadi memberitahu, sudah beberapa kali usaha untuk menyatukan Elisya dengan anak sulung kepada pelakon dan penerbit terkenal, Sheila Rusly itu menerusi ikatan perkahwinan yang sah namun tertangguh disebabkan pandemik Covid-19.
“Sebenarnya, sudah dua kali Elisya berhasrat nak bernikah iaitu pada bulan Jun dan bulan lepas (Julai) tapi disebabkan kes Covid-19 terus meningkat, terpaksa ditangguhkan.
“Jadi, apabila kelonggaran untuk melangsungkan pernikahan dibenarkan termasuk masjid pun sudah dibuka, dah sampai jodohnya bernikah hari ini. Untuk perincian lain, Elisya sendiri yang akan maklumkan,” ujar Hatijah.
Hari ini, Elisha mengejutkan orang ramai apabila memuat naik sekeping foto dirinya berbusana pengantin berona putih dalam Instagram miliknya dengan kapsyen ringkas: “Bismillahirahmanirahim.”

Dalam pada itu, menerusi satu entri dalam Instagram Story, Elisya atau nama lengkapnya, Nur Elisya Hassan, 22, memuat naik sekeping video ringkas dipercayai kad undangan pernikahannya seraya menulis: “The Effort. Alhamdulillah everything went smoothly. (Usaha. Alhamdulillah segalanya berjalan dengan lancar).
Terdahulu, awal Januari lalu, Elisya selamat mengikat tali pertunangan dengan Uzair Haqimy dalam satu majlis ringkas yang hanya dihadiri keluarga terdekat kedua-dua pihak. – K! ONLINE


Mangsa banjir di Perak bertambah
Oleh SHAMSUL KAMAL AMARUDIN

21 Ogos 2021, 5:58 pm
IPOH – Bilangan mangsa banjir di Perak kini meningkat seramai 186 orang daripada 57 keluarga berbanding 151 orang melibatkan 47 keluarga malam tadi.
Ia berikutan pertambahan mangsa di daerah Kerian dengan pembukaan sebuah lagi pusat pemindahan sementara (PPS) di Sekolah Kebangsaan (SK) Alor Pongsu.
Jurucakap Sekretariat Jawatankuasa Pengurusan Bencana negeri berkata, 11 mangsa daripada lima keluarga adalah penduduk dari Kampung Matang Pasir dan Kampung Parit Simpang Lima.
Menurut jurucakap itu, mangsa yang ditempatkan di PPS SK Changkat Lobak pula meningkat kepada 55 orang daripada 15 keluarga petang ini.
“Daerah Larut Matang dan Selama kekal dengan 107 mangsa daripada 33 keluarga yang ditempatkan di PPS Sekolah Kebangsaan (SK) Matang.
“Begitu juga di PPS Dewan Orang Ramai Sungai Baru, Padang Gajah, Trong, yang mana seramai 13 orang daripada empat keluarga,” ujar jurucakap tersebut.

Sementara itu, PPS Sekolah Menengah Abdul Rahman Talib, Teluk Intan di daerah Hilir Perak yang menempatkan 11 orang daripada tiga keluarga pagi tadi sudah ditutup selepas semua mangsa banjir kembali ke rumah masing-masing.
Ia berikutan banjir di Kampung Batu 8 Changkat Jong dan Lorong Sidang Osman sudah kembali surut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penunggang warga emas maut dirempuh SUV
Oleh ASLIZA MUSA

21 Ogos 2021, 5:43 pm
KAMPAR – Seorang lelaki warga emas maut setelah motosikal ditunggangnya dirempuh sebuah kenderaan utiliti sukan (SUV) di Kilometer 36.8, Jalan Ipoh-Kuala Lumpur dekat Pekan Kampar di sini hari ini.
Mangsa, Meng Keng Chin @ Mun Kin Ching, 80, yang menunggang motosikal Honda C70 parah dan maut di tempat kejadian.
Ketua Polis Daerah Kampar, Superintendan Hasron Nazri Hashim berkata, pihaknya menerima laporan kejadian itu pada pukul 9.25 pagi.
“SUV jenis Honda CRV dipandu lelaki berusia 69 tahun itu dalam perjalanan dari arah Kuala Lumpur ke Ipoh.
“Setiba di tempat kejadian, motosikal mangsa secara tiba-tiba keluar dari Simpang Jalan Ampang menuju ke arah Pekan Kampar menyebabkan ia gagal dielak dan dirempuh,” katanya di sini hari ini.
Mangsa yang cedera parah disahkan maut dan mayatnya dihantar ke Hospital Kampar untuk bedah siasat manakala pemandu kereta pula tidak cedera.

Kata Hasron Nazri, siasatan awal mendapati punca kemalangan disebabkan mangsa menunggang motosikal secara cuai semasa keluar simpang.
“Kes disiasat mengikut Seksyen 41(1) Akta Pengangkutan Jalan 1987,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Angelina Jolie wujudkan akaun Instagram demi rakyat Afghanistan
Oleh KOSMO!

21 Ogos 2021, 5:30 pm
LOS ANGELES, CALIFORNIA – Aktres popular Amerika Syarikat (AS), Angelina Jolie mewujudkan sebuah akaun Instagram rasmi semata-mata untuk bersuara mengenai konflik yang sedang berlaku di Afghanistan, lapor stesen penyiaran Fox News, hari ini.
Sejak akaun itu diwujudkan semalam, Jolie berjaya meraih 3.4 juta pengikut dalam masa 24 jam dan status perdananya mendapat lebih sejuta tanda suka.
Status pertama bekas isteri Brad Pitt itu adalah mengenai pembelaan kaum wanita di Afghanistan yang kini berdepan ketakutan selepas Taliban menguasai negara itu.
Status pertama Jolie mendapat lebih sejuta tanda suka. – Instagram
Jolie memaklumkan bahawa dia menerima sepucuk surat daripada seorang remaja wanita Afghanistan yang meluahkan perasaan berkenaan konflik yang sedang melanda negara itu.
Remaja itu terpaksa mengirimkan surat fizikal kerana tentera Taliban sedang mengawasi semua platform media sosial yang melibatkan aduan berkenaan kumpulan itu.
“Sungguh menyedihkan apabila melihat rakyat Afghanistan dipindah keluar dari negara sendiri kerana ketakutan dan ketidakpastian yang melanda tanah air mereka.

“Membelanjakan begitu banyak masa dan wang hanya untuk menumpahkan darah dan kehilangan nyawa adalah kegagalan yang hampir mustahil untuk difahami,” tulis Jolie.
Jolie sangat terkenal dengan kerja-kerja kebajikan dan kemanusiaan malah sering melawat negara-negara dunia ketiga bagi menghulurkan bantuan di bawah agensi-agensi berkaitan Pertubuhan Bangsa-Bangsa Bersatu (PBB). – Agensi


96 peratus guru di Johor sudah terima vaksin
Oleh KHAIRUL MOHD. ALI

21 Ogos 2021, 5:34 pm
JOHOR BAHRU – Seramai 45,448 orang atau 96.26 peratus guru di seluruh Johor sudah menerima sekurang-kurangnya dos pertama vaksin sejak Program Imunisasi Covid-19 Kebangsaan (PICK) dilaksanakan.
Pengerusi Jawatankuasa Pendidikan, Penerangan, Warisan dan Budaya Johor, Mazlan Bujang memberitahu, bakinya iaitu seramai 1,767 orang guru atau 3.74 peratus masih belum divaksin.
“Berdasarkan statistik, seramai 23,746 orang atau 50.29 peratus guru di negeri ini sudah lengkap kedua-dua dos suntikan vaksin dan ini merupakan satu perkembangan baik.
“Sehingga kini kumpulan guru telah memberi komitmen baik terhadap penerimaan vaksin berkenaan,” katanya yang juga merupakan Ahli Dewan Undangan Negeri (ADUN) Puteri Wangsa.
Beliau berkata demikian kepada pemberita selepas menghadiri Program Penyampaian Anugerah Kecemerlangan Pelajar Sijil Pelajaran Malaysia (SPM) 2020 di Dewan Serbaguna Kampung Pasir Putih, Pasir Gudang di sini hari ini.
Dalam program itu, seramai 12 pelajar daripada kampung tersebut yang terdiri daripada keluarga B40 mendapat keputusan cemerlang 8A dalam peperiksaan SPM 2020.

Menurut statistik, seramai 779 orang guru menolak untuk divaksin, manakala 12 belum mendaftar serta dua orang tidak mengemaskini data mereka.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tular ‘Sultan Melaka’ meninggal dunia akibat Covid-19
Oleh NUR HUDA MUSA

21 Ogos 2021, 5:24 pm
PETALING JAYA – Media sosial hari ini kecoh mengenai Tuanku Raja Noor Jan Shah yang pernah mendakwa dirinya sebagai Sultan Melaka dikhabarkan telah meninggal dunia akibat Covid-19.
Perkara tersebut dimaklumkan oleh Presiden Pertubuhan Martabat Jalinan Muhibbah Malaysia (MJMM), Abdul Rani Kulup Abdullah di laman Facebooknya hari ini.
“Assalamualaikum. Dukacitanya dimaklumkan bahawa Tuanku Raja Noor Jan Shah telah kembali ke Rahmatullah sebentar tadi.
“Salam takziah buat Tuanku Zaidatul Mardiah Yussuf (isteri) serta seluruh ahli keluarga dan kerabat,” katanya.
Bagaimanapun, usaha Kosmo! untuk mendapatkan pengesahan mengenai perkera berkenaan daripada Abdul Rani Kulup tidak berhasil.
Terdahulu, Noor Jan Shah, 64, sebelum ini pernah mencetuskan kontroversi apabila mendakwa dirinya adalah Sultan Melaka.

Dia turut pernah dihadapkan ke Mahkamah Sesyen atas empat pertuduhan di bawah Seksyen 419 Kanun Keseksaan kerana menipu dengan menyamar sebagai Sultan Melaka pada tahun 2019. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ismail Sabri bersyukur dilantik sebagai PM
Oleh LUQMAN RIDHWAN MOHAMED NOR

21 Ogos 2021, 5:39 pm
PETALING JAYA – Datuk Seri Ismail Sabri Yaakob meluahkan rasa syukur atas perkenan Yang di-Pertuan Agong untuk melantiknya sebagai Perdana Menteri hari ini.
Menurutnya, beliau juga berterima kasih terhadap semua Ahli Parlimen yang telah memberikan sokongan terhadapnya.
“Patik menjunjung kasih atas limpah perkenan Kebawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah atas pelantikan patik sebagai Perdana Menteri Malaysia.
“Terima kasih juga kepada kesemua Ahli Dewan Rakyat atas sokongan dan kepercayaan. Insya-Allah saya akan menjalankan tugas ini untuk Malaysia,” katanya hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ribut petir landa enam negeri petang ini
Oleh NUR HUDA MUSA

21 Ogos 2021, 5:09 pm
PETALING JAYA – Jabatan Meteorolgi Malaysia (MetMalaysia) mengeluarkan amaran ribut petir beserta hujan lebat melibatkan enam negeri yang dijangka akan berlaku sehingga 8 malam ini.
MetMalaysia dalam satu kenyataan berkata, negeri-negeri yang terlibat terdiri daripada negeri Perak, Selangor, Negeri Sembilan dan Johor.
“Di Perak, kawasan yang terlibat ialah Larut, Matang dan Selama, Hulu Perak, Kuala Kangsar dan Kintar. Sementara di Selangor pula hujan lebat dan ribut petir dijangka bakal melanda daerah Klang, Gombak, dan Petaling.
“Sementara itu di Negeri Sembilan, cuaca tersebut dijangka melanda Jelebu dan Kuala Pilah sementara di Johor pula, keadaan sama dijangka berlaku di Segamat, Kluang dan Mersing,” katanya di sini tadi.
Dalam pada itu, MetMalaysia berkata, ribut petir serta hujan lebat dijangka akan melanda beberapa kawasan di Sabah dan Sarawak sehingga 6 petang ini.
“Kawasan terlibat di Sarawak ialah Kuching, Samarahan (Samarahan dan Asajaya), Sri Aman, Betong, Sarikei, Sibu, Mukah (Tanjung Manis, Daro, Matu dan Dalat), Kapit (Song, Kapit dan Bukit Mabong), Bintulu (Tatau), Miri (Miri dan Marudi) dan Limbang.

“Sementara di Sabah pula, keadaan ribut petir dan hujan lebat akan melanda daerah Pedalaman (Kuala Penyu, Beaufort, dan Nabawan), Pantai Barat, Tawau (Tawau, Kunak dan Lahad Datu), Sandakan (Telupid, Kinabatangan, Beluran dan Sandakan) dan Kudat,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sumbang paip air di dua kampung terjejas banjir
Oleh NUR HUDA MUSA

21 Ogos 2021, 5:49 pm
PETALING JAYA – Pendakwah bebas, Ebit Lew bermurah hati membelikan paip air bagi memudahkan penduduk di dua buah kampung di Yan, Kedah yang terjejas akibat banjir.
Ebit Lew menerusi satu hantaran di Facebooknya berkata, paip air itu diberikan selepas hampir semua penduduk di dua buah kampung itu terpaksa menggunakan air dari bukit selepas paip saluran air dihanyutkan banjir.
“Syukur pada Allah dapat belikan paip air untuk salurkan air bukit ke dua buah kampung dan masjid. Hampir kesemua penduduk di dua kampung ini menggunakan air bukit.
“Paip besar saluran sebelum ini dihanyutkan banjir baru ini. Jadi tiada air buat penduduk kampung. Mereka ambil dekat bawah dekat sungai kadang bertanah,” katanya hari ini.
Ebit turut bersyukur kerana usahanya itu dibantu penghulu kampung serta ahli jawatan kuasa (AJK) kedua-dua buah masjid di kampung tersebut.
“Syukur sangat kami bekerjasama dengan penghulu dan AJK dua buah masjid yang bersama kami. Imam ucap terima kasih sangat. Saluran air bukit bersih dan jernih.

“Semoga Allah mudahkan semuanya, semoga Allah bantu penduduk di Yan dan bantu kita semua. Terima kasih badan kerajaan dan bukan kerajaan (NGO) serta masyarakat yang banyak membantu,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ismail Sabri beredar dari Istana Negara
Oleh LUQMAN RIDHWAN MOHAMED NOR

21 Ogos 2021, 4:06 pm
PETALING JAYA – Perdana Menteri, Datuk Seri Ismail Sabri Yaakob meninggalkan Istana Negara pada pukul 3.25 petang setelah istiadat pelantikannya disempurnakan kira-kira pukul 2.45 petang hari ini.
Terdahulu, beliau menghadiri Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia kira-kira pukul 2.30 petang.
Pada majlis tersebut, Ismail Sabri membacakan sumpah simpan rahsia di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kapasiti penuh kereta dibenarkan untuk penerima lengkap vaksin
Oleh NOR IDAYU BOSRO

21 Ogos 2021, 5:05 pm
PUTRAJAYA – Tiada lagi had dua individu dalam kenderaan bagi mereka yang sudah lengkap divaksin di negeri di bawah Fasa 1 Pelan Pemulihan Negara (PPN) sebaliknya bilangan penumpang adalah berdasarkan kapasiti penuh kenderaan.
Perkara itu merupakan sebahagian daripada perincian prosedur operasi standard (S0P) PPN bagi negeri-negeri Fasa 1 yang dikeluarkan Majlis Keselamatan Negara (MKN) semalam.
Perincian sama turut meliputi negeri Fasa 2 menerusi SOP berasingan yang dikeluarkan MKN hari ini.
“Pergerakan bagi individu yang telah lengkap divaksin dibenarkan berdasarkan jumlah kapasiti kenderaan,” katanya.
MKN berkata bagi individu belum lengkap divaksin, SOP lama masih terpakai, iaitu had dua orang wakil isi rumah sama dibenarkan untuk keluar mendapatkan barangan asas selain had tiga orang jika salah seorangnya merupakan pesakit yang perlu diiring bagi mendapatkan rawatan atau kes kecemasan.
Sementara itu, MKN berkata, tempoh kuarantin wajib bagi pengembara lengkap divaksin dari semua negara adalah 14 hari dan boleh dilanjutkan selama tujuh hari lagi sekiranya terdapat keperluan berdasarkan hasil penilaian risiko yang dijalankan pada hari ke-14.

Menerusi SOP turut dinyatakan bahawa golongan pengembara itu juga perlu menunjukkan bukti laporan ujian RT PCR negatif yang sah serta dijalankan tiga hari sebelum berlepas selain tiada gejala semasa saringan kesihatan dilakukan di Pintu Masuk Antarabangsa Negara.
“Individu yang pulang atau tiba dari luar negara dan belum lengkap divaksin atau tidak divaksin perlu menjalani kuarantin di pusat kuarantinditetapkan serta tertakluk kepada perincian yang dikeluarkan oleh Kementerian Kesihatan (KKM),” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929